Berria.eus - Garai berria galtzada zaharrarentzat\nGaztela eta Frantzia arteko bidean, garrantzitsua baina aldi berean zaila izan zen Lizarrateko pasabidea Erdi Aroan. Galtzadaren hiru ibilbide erakutsi dituzte indusketek; bide lan izugarria egin zen Gipuzkoa aldeko malda gainditzeko." />\nAsteazkena, 2014ko abuztuak 20 - 20:28 Plaza\ntartea;2009-10-03;Garai berria galtzada zaharrarentzat. Gaztela eta Frantzia arteko bidean, garrantzitsua baina aldi berean zaila izan zen Lizarrateko pasabidea Erdi Aroan. Galtzadaren hiru ibilbide erakutsi dituzte indusketek; bide lan izugarria egin zen Gipuzkoa aldeko malda gainditzeko.\nGaztela eta Frantzia arteko bidean, garrantzitsua baina aldi berean zaila izan zen Lizarrateko pasabidea Erdi Aroan. Galtzadaren hiru ibilbide erakutsi dituzte indusketek; bide lan izugarria egin zen Gipuzkoa aldeko malda gainditzeko. Garai berria galtzada zaharrarentzat Pantxike Agirre. Beldurgarria eta xarmantaGiza okupazioaren sekuentzia, hiru metroan Irailaren erdialdera amaitu zuen Aranzadik San Adriango tunelean eta inguruetan egindako indusketa arkeologikoen bigarren kanpaina. Lehenengo fasean ateratako ondorioak baieztatzeko balio izan du, eta orduan azalera atera zituzten hainbat elementu hobeto kokatzeko. «Litekeena da han zegoen gaztelua Gipuzkoako handiena izatea azaleran: izan ere, bide sistema eta egitura oso handia eratu zuten haren inguruan», ondorioztatu du Alfonso Morazak, Manu Zeberiorekin batera indusketen zuzendari denak. 1.035 metrora dago Lizarrateko pasabidea, San Adrian izenarekin ezaguna; Aizkorri mendilerrora sarbidea da Goierritik doazen mendizaleentzat. Antzina, ordea, Araba eta Gipuzkoa arteko komunikabide izan zen denbora luzean, eta nafarrekiko harremanetan ere leku garrantzitsua. Otzaurtetik (Zegama) abiatuta dagoen malda erakargarria da egungo mendizaleentzat, baina desnibela gainditzeak lanak eman zizkien beste garai batean bidaiarie. Horren seinale da uda honetan aurkitu duten sigi-saga handiko galtzada; XVI-XVII. mendekoa da, eta aurrez ezagutzen zenaren azpian dago.\nBi eremutan lan egin du Aranzadik, iazko udazkenean indusketa arkeologikoak hasi zituztenetik: gaztelua eta gaztelua inguratzen zuten egitura aztertzen, eta haitzuloko edo tuneleko giza okupazioaren sekuentzia osatzen. «Gauza asko bagenekizkien: gaztelu bat izan zela tunelean barruan, egungo ermitaren atzean zaharragoa zegoela, ostatu bat, mikeleteen etxea... Baina, ez dugu ikusi orain arte. Espero genuena baino gehiago ikusi dugu, gainera. Aberastasun handiko lekua da hau, ondare natural, arkeologiko eta historikoa; leku oso berezia». Desnibela bidaiaren arazo\nGipuzkoako Diputazioak Aizkorriko sarrera hau egokitu eta indartzea du helburu, baina lekuaren berezitasunaz jabetuta Aranzadiren esku utzi zuen azterketa. Lehen emaitza harrigarriak ikusita, indusketen jarraipena bultzatu zuten Kultura eta Landa departamentuek eta Gipuzkoa eta Arabako Partzoneriak. Hala, aurkikuntza gehiago egin dira udan, eta harrigarriena galtzadarena iruditu zaio Morazari. «Garai hartan egina izateko izugarria da». Hiru garaitako galtzaden aztarnak, gutxienik, badira oraindik Lizarraten. Berriena eta ezagunena XVIII. mendekotzat jotzen da; Araba aldeko sarreran nabarmen ageri da, harri handiak aldamenean dituela eta txikiak erdian. Uda honetako indusketetan beste aldeko maldan aurkitu dute galtzada. «Egungo bidearen azpitik doa eta, datazio zehatzagoak egin behar badira ere, XVI-XVII mendekoa da, gaztelua desagertu zenekoa. Haren egitura baliatu zuten gainean galtzada egiteko». Bidearen zailtasuna eta gogortasuna garaiko idatzi askotan nabarmendu zen. Orain galtzadaren aztarnek erakutsi dute Gipuzkoa aldeko malda arintzeko ahalegin handia egin zela: «Sigi-saga handia egiten duen bidea dela oso garbi ikusten da», dio Morazak. Horren azpian, gainera, beste bide bat bazela pentsatzeko zantzuak daudela uste du, nahiz eta lurra oso mugituta dagoelako aztarna garbirik ez izan. «Kontuan izan behar da betidanik erabili dela bidea, eta galtzadatzen eta egokitzen joan da». Galtzada erromatarra ere deitu izan zaio, baina Morazak argitu duenez, zaharra delako esateko erabiltzen da izena hori, «beste leku batzuetan jentilek edo moroek egina dela esaten den bezala».\nGaztelak Araba eta Gipuzkoa bere egin zituenean (1200) hartu zuen bideak inoizko indarrik handiena. Nafarroa saihestu nahi bazen, ez zegoen beste biderik Gaztelaren eta Frantziaren artean. Komunikabide horren kontrolerako eta defentsarako sortu zen gaztelua eta haren inguruko egitura osoa. XIV. mendeko idatzietan aipatzen da lehenengoz, baina lehenagokoa dela uste da. Argi dago errege galtzada izan zela -«garaiko N-1», dio Morazak-, eta XVI. mendearen amaiera arte indarrean izan zela. Gaztelak Nafarroa bereganatu zuenean, ordura arteko esanahia galdu zuen, nahiz eta zaintza lanari eutsi zion. «Izan ere, garai ia guztietan izan da ordaintoki». Hori dela eta, bidelapurrengatik ere egin zen ezagun.\nTunelaren barruan, bi aldeetan, egin ziren eraikinak: ostatua, ermita, ur biltegia eta hilerria. Bidaiariei zerbitzua emateko prestatuta zegoen. XIX. mendean mikeleteen kuartela eraiki zuten, eta 1893an ermita zaharra eraitsi eta berria egin zuten metro batzuk aurrerago. Gotorlekuaz arduratzeko kargua sortu zen, eta dorre bat eraiki zen harentzat. Montehermoso dukeena izan zen, eta tituluak XVIII. mendera arte iraun zuen; hala ere, XIX. mendean San Adriango jabetza eurenganatzeko borrokan segitu zuten. Aldaketa erabakigarriena XVIII. mendearen amaieran gertatu zen, Gipuzkoako Batzar Nagusiek Arlabango bidea egitea erabaki zutenean. Ibilbide berriarekin garrantzi ekonomikoa galdu zuen San Adrianek.\nGipuzkoako Foru Aldundiak bidea egokitzeko lanak hasi ditu berriro, tuneleko sarreratik behera doazen 200 metroetan. «Luze gabe, gure lana izango da bidea oinezkoentzat txukuntzea, ura bideratzea aztarnak ez gehiago hondatzeko, eta agertu diren elementu horiek sendotzea; hau da, toki batzuetan harriekin hutsuneak betetzea lekuaren interpretazioa laguntzeko». Gauza asko egin daitezke inguruan, Asier Arrese Mendi eta Natur Inguruneko zuzendariaren ustez, baina oso pixkanaka. «Indusketa batzuk egiten jarraitu beharko da, eta emaitzen arabera inbertsio txikiak egiten. Ezin da baztertu, hala ere, egoera ekonomikoak buelta ematen duenean gehiago egitea».\nSan Adriango sarrera indartzeko asmoak ez du Aizkorri-Aratz parke naturalaren arauekin talka egingo, Arresen hitzetan. «Aitzitik, aukerak ematen ditu horrek, parke baten babesean ez baitago bakarrik bioaniztasunari lotutako ondare naturala, kulturalak eta etnografikoak ere indar handia du». Laser bidez ari da Aranzadi San Adriango eremu guztiaren topografia egiten; amaitzen ari dira, eta amaitzean haitzulo birtual bat egin ahal izango dute. Aurrera begira, prozesu luzea izango da parke naturala errespetaraztea eta ingurunea ezagutaraztea.\nBeldurgarria eta xarmanta\nMilaka urtean izan da pasabide leku Lizarrate, baina garrantzia berezia izan zuen Erdi Aroan. Monarka, merkatari eta bidaiari ugari pasatu zen bertatik, eta lekukotza horietako asko jaso ziren garaiko liburu eta egunkarietan. Leku arriskutsua gehienen begietara, ederra ere bai. Hona hemen adibide batzuk, Xabier Azurmendi idazle zegamarrak San Adrian eta inguruko kondaira liburuan bilduak.\n«Galarretatik San Adriana legoa bateko bidea, guztiz aldapan gora. Mendiaren gainean ermita bat dago, eta haitzean zulatu zuten zulo bat. Pasabidearen zaintzaileak bertan bizi dira. Hemen bukatzen da Espainia eta bere hizkuntza eta euskaldunen lurra eta hizkuntza hasten dira bertan: andreek eta gizonek ere jazkerak aldatzen dituzte, legoa neurria ere ezberdina da».\nARNALD VON HARFF 1499\n«Astelehenean printzeak (Gaztelako Felipe Ederrak) lau legoa egin eta Seguran gaua pasatu zuen. Herri hau San Adrianen oinetan dago. Mendi zail eta arriskutsu honek gainak beti elurrez estalirik dauzka. Gailurrean Santiagora joateko nahitaez pasa behar den tunela dauka. Jende askoren beharrik ez legoke pasabide hau gordetzeko, lekua oso berezia, babes eta giltza da gaskoien aurka. Lurralde hauetako emakumeak ederrak dira egiaz eta kofiaren ordez hogei edo hogeita hamar kanako oihalez estaltzen dute burua».\n«Malkar zailetan gora doa bidean, zaldiz joatea zaila izaki, uhaletik eraman behar dira hauek. Beste inondik ezin litezke zeharkatu mendi hauek gailur hurbilgaitz eta maldatsuak eta bertan luzaro diraute elur eta izotzek. Hemen egiaztatu liteke Germaniako olerkari batek zioena: elurrez zuriturik haren adatsa eta izotzez gogor haren bizar zakarra! Mendi hauek zuri baitaude luzaro dirauten elurrez eta izotzez. Malkarren barrenean, haitzek eta haitzarte zailek bidaztia beti beldurtzen dute. (...) Frantziara doan aldean dagoen paretan gauero itxi ohi duten ate bat dago. Haitzulo honen egokitasuna eta bide moztea nabarmenak dira, mendi honi Pausilipo berria dei geniezaioke, nekeak eta alferibiliak kentzen baitizkigu. Tunelean aterpe eskergarri bat dago eta poltsa ona dakarren pelegrinoarentzat janari ugariak ere bai».\nBraun eta Hogenbergius\n«Aro guztietan jendeak bide honi beldur dio, mendietan banaturik dabiltzan lapurrek, bidaztiak ikustean, hauei ekiten baitiete. Arrazoi hau dela eta jende asko Arrasateko bidetik doa, lapurrei ihesi».\n«Donostiatik irten bezain laster, mendi gorenetara doazen bide latz eta neketsuetan sartu ginen, mendi hauetara arrastaka bakarrik igo liteke, eta San Adrian deritza. Harkaitz eta amildegiak bakarrik daude, maitale itxaropen gabe batek bizia galtzeko leku aproposak, beharrik izanez gero. San Adrianen gainean haitz ikusgarri goren batek badirudi bidea moztu nahi lukeela, Bizkaia eta Gaztela bereiztuz. San Adrianen ermita bat ere badago eta lapurren gordeleku egokiak izan litezkeen zenbait haitzulo ere bai; aurrez neurriak hartu gabe ibiltzeak baditu lapurrekin lanbideak. (...) Haitzuloa pasa eta gero, mendiaren gailurreraino jo genuen, Pirinioetako garaiena dela diote, pago basoz estalia dago, eta ez dut hain bakartasun xarmantik inon ikusi, errekatxoak haran txikietan zehar doaz, ikusmirak begien ahulezia du bakarrik muga, itzalak eta isiltasuna dira bertako errege eta nonahitik oihartzunak erantzuten du sorginkeria handiz».\nM. KATHERINE LE JUMELDE BANEVILLE 1679\nOrain arteko zundaketa sakonena eta zabalena egin du Aranzadik tunelean, eta Brontze Aroko maila ona aurkitu du. Ordukoak dira aztarnarik zaharrenak. Giza okupazioaren sekuentzia, hiru metroan P. Agirre. Aspalditik gizakiaren bizitoki izan da San Adriango tunela. Ezin esan noiztik; paleolitoan izoztutako lekua izango zela pentsatzen da, eta aurkitu diren aztarna zaharrenek Brontze Arora garamatzate, duela 3.500 urtera. Hiru metroko zundaketa egin dute uda honetan. «Tipula baten geruzaren modura, garbi ikusten dira giza okupazioaren sekuentziak. Azkenekoa, Brontze Arokoa, orain arte baino hobeto nabarmenduta ikusi dugu, eta, zaharragorik ez dagoela ziurtatzerik ez dagoen arren, hor kokatzen dugu gizakien lehen presentzia Lizarrateko koban».\nGarai horretako zeramika zatiak ugari atera dituzte ermitaren atzeko indusketan, eta aztertzen jarraitzeko baldintzak badaudela uste du Alfredo Morazak. Brontze Aroko horrelako okupazio mailarik ez dela Gipuzkoan aurrez topatu zehaztu du. «Bizitzeko baldintza onak zituen haitzuloak; babesa eta ura zituen, eta badirudi jende mugimendu handia ibili zela inguruan».\nTipularen beste hiru geruzak hiru metroko sakonera horretatik gora bereizten dira: Burdin Arokoa, erromatarren garaikoa eta Erdi Arokoa, X. mendetik hasita. Bata bestearen gainean bereizi dituzte geruzak; izan ere, bizitoki bat erretzen zenean edo uzten zenean, gero etortzen zenak ez zuen garbitzen edo zulatzen berria egiteko, gainean eraikitzen zuen. Garai horietako materiala eta aztarnak aurkitu dira lehenago ere inguru horretan: txanponak, sutegi bat, ikatz asko, hezurrak... Tunelak ermita berria besterik ez du erakusten orain, eta koba naturala izanik ere, landuta daude ia pareta guztiak. Habeak sartzeko zulo batzuk agerian ditu, oso baxu; azpiago bizi ziren seinale garbiena da oinezkoen begietara. Albisterik...\nGutxienez 22 palestinar hil ditu Israelek Gazan\nEskoziako erreferendumean izango dira EAJren ordezkaritza bat eta EH Bilduren beste bat


Yihadak jarraituko duela ziurtatzen da Al Qaedaren inguruko web batean\nAl Qaedaren gertuko web orri batean zintzilikatu duten komunikatu batean esaten denez egun batzuk utziko dituzte Bin Ladenen hilketa ospatzeko, baina gero Hiyada berriro hasiko dela ziurtatzen dute.\nAl Qaeda sare terroristaren inguruko web orri batean jarri duten komunikatu batean ziurtatzen da fidelak ez direnen aurkako Yihadak (gerra santuak) jarraitu egingo duela eta Osama Bin Ladenen hilketaren aurrean ez dutela negarrik egingo.\nObamari esaten diogu ez dugula negarrik egingo Bin Ladenengatik, ez gara triste egongo bere heriotzagatik, ez dugu ez dolurik ezta elegiarik onartuko; egun batzuk utziko dizkizuegu hilketa ospatzeko eta ondoren gerra islamiarra berriro hasiko da, dio Husein bin Mahmud Al Qaedako jarraitzaileak sinatutako duen komunikatuak.\nOharra Ansar al Muyahidin web orrian agertu da; bertan agertu ohi dira Al Qaedaren eta berarekin bat datozen taldeen komunikatuak.\nEz ditugu mendekurako operazioak nahi, jakintzarekin eta pazientziarekin planeatutako operazioak nahi ditugu, fruituak emango dituztenak, Amerikari Washingtoneko atentatuak ahaztu araziko dizkionak, idatzi du Mahmudek.\nKomunikatuaren amaieran yihadaren buruzagiei berrantolatzeko, Bin Ladenen ondorengoa iragartzeko eta hurrengo etapa prestatzen hasteko eskatzen zaie.\nInformazio gehiago:Eitb: Yihadak jarraituko duela ziurtatzen da Al Qaedaren inguruko web batean


Euskaraldiak Sakanan 347 arigune izanen ditu - Sakana - Guaixe.eus\nEuskaraldiak Sakanan 347 arigune izanen ditu\nGuaixe 2020-10-27 10:11\nAltsasun Euskaraldiaren berri emateko jarritako informaziorako eta izena emateko mahaia.\nIbarreko 116 entitatek eman dute izena Euskaraldian eta haien bidez 347 Arigune sortuko dira. Bestalde, norbanakoek, ahobizi edo belarriprest rolean aritzeko, azaroaren 19ra arte eman dezakete izena.\nEuskararen erabilera handitzeko ariketa soziala azaroaren 20tik abenduaren 4ra eginen da. Sakandarrek dagoeneko badakite 347 tokitan, arigunetan, euskaraz lasai asko hitz egiteko aukera izanen dutela. Izan ere, 116 entitate sakandarrek eman dute izena Euskaraldian eta haiek izan dira arigune horiek sortu dituztenak. Haietan hizkuntza ohituren aldaketa kolektiboki ere egin daitekeela erakutsiko da.\nSakanako Euskaraldiko arduradunek azaldu dutenez, 347 arigune horietatik % 52 barne ariguneak eta %48 kanpo ariguneak dira. “Mota guztietako entitateek eman dute izena: udalae, mankomunitateek, ikastetxeek, euskaltegiek, liburutegiek, musika taldeek, gastronomia elkarteek, dendek, tabernek, jatetxeek, kanpinek, finantza erakundeek, botikek, ile-apaindegiek, gaztagileek, tailerrek...” Jakinarazi dutenez, “entitate horietan 1.070 lagunek parte hartuko dute, bakoitzak aukeratutako rolarekin, ahobizi edo belarriprest”. Euskal Herrian, guztira 6.737 entitatek parte hartuko dute 25.000 arigune sortuz. Antolatzaileek oso balorazio ona egin dute, are gehiago, koronabirusak eragindako egoera kontuan hartuta.\nEuskaraldia hasteko hilabete eskas falta da. Aurten ere parte -hartze handia izatea espero da. Sakanako Euskaraldiko batzordeek herrian izena emateko mahaiak jartzeko asmoa dute, baina pandemiak oztopatu egiten du. Horregatik, batzordeek ahal duten guztiei on-line izena emateko deia egin dute. Horretarako, Euskaraldiaren webgunea erabili. Aurreneko Euskaraldian parte hartu zutenek e-postan mezua jasoko dute parte hartzera gonbidatuz. Haren bidez eroso asko eman dezakete izena. Aipatu web orrian, gainera, belarriprest eta ahobizi rolak izateak zer suposatzen duen azaltzen da.\nEuskal Herrian 421 Euskaraldi batzorde sortu dira, aurreko edizioan baino 16 udalerri gehiagotan. Sakanan ere datuak hobetu dira eta 10 batzorde izatetik 15 batzordera pasa da: Irurtzun, Arakil, Uharte Arakil, Arruazu, Lakuntza, Arbizu, Lizarraga, Lizarragabengoa, Etxarri Aranatz, Bakaiku, Iturmendi, Urdiain, Altsasu, Olatzagutia eta Ziordia. “Koronabirusak zaildu egin du batzorde horien lana, baina aurrera jarraitzen dute. Sakandarrei dei egiten diete ahobizi eta belarriprest rola aukeratu eta Euskaraldian izena emateko”.\nIrañeta, Dorrao eta Unanukoendako deia\nIrintarrei Uharte Arakilen izena emateko deia egiten zaie. Dorrao eta Unanukoei, berriz, Ergoiena-Lizarragan izena eman dezatela eskatzen zaie. Horrela eginda, ahobizi eta belarriprest txapen banaketa erraztuko dute.


Kredituak - MoodleDocs\n1 Zuzendaritza Orokorra\n2 Moodle-ren Rol Nagusiak\n3 Garatzaile nagusiak\n4 Beste laguntzaile eta garatzaile batzuk\n7 Moodle-ren liburutegiak\nMartin Dougiamas da Moodle sistemaren proiektu osoaren sortzaile eta zuzendaria. 2005etik aurrera ari da lagun talde bat lanean Moodle-ren Egoitza Nagusian (Moodle HQ) Perth-en, Australia, gauza guztien gainetik mantentzen laguntzen (edo, gutxienez, hurbil!)\nMoolde-ren software-paketea Copyright © 1999-2006, Martin Dougiamas GNU GPL lizentziapekoa da.\nMoodle-ren Rol Nagusiak\nGaratzaile Nagusia - Martin Dougiamas\nItzulpenaren Koordinatzailea - Koen Roggemans\nSegurtasun Ofiziala - Petr Škoda (skodak)\nDokumentazioaren Kudeatzailea - Helen Foster\nItxuren Arduraduna - Urs Hunkler\nEskerrik asko Moodle-rentzako kodea idazteko eta handitzeko garrantzizko ekarpenak egin dituztenei, askotan denbora piloa emanez. Horiek gabe ez litzateke Moodle gaur egun dena izango.\nEloy Lafuente (stronk7), Ray Kingdon, Williams Castillo, Petri Asikainen, Henrik Kaipe, Zbigniew Fiedorowicz, Gustav Delius, Thomas Robb, Janne Mikkonen, Jon Papaioannou (pj), Scott Elliott, Shane Elliott, Roberto Pinna (Bobo), Mike Churchward, Petr Škoda (skodak), Penny Leach, Martin Langhoff, Urs Hunklerr, Michael Penney, Yu Zhang, Helen Foster\nBeste laguntzaile eta garatzaile batzuk\nAskok lagundu du (eta ari da laguntzen) eztabaida sortzaile, euskarri, test eta kode eta dokumentazio-ekarpenen bidez - ikus Komunitatearen kredituak. Zerrenda luzea da eta aldatu egiten da, baina batzuen izenak sartu ditut (agertu ziren ordenean):\nBarkatu zure izena hemen sartzea ahaztu bazait - handia eta aktiboa da Moolde komunitatea eta zaila da zerrenda hau egunean izatea. Mesedez, bidali e-posta Martin-i eta egin iradokizunak! :-)\nEskerrak honetan ere aritu zaretenoi ere:\nDonazioetarako orriaren bitartez donatu\nBugs Sisteman ekarpenak egin\nMoodle Komunitatean parte hartu\nMoodle Zerbitzu Komertzialak erabili\nMoodle-ren indarguneetako bat itzulpen kopurua da. Itzulpen bakoitzak lan ordu asko eskatzen du 1.000 bat esaldi baitago itzultzeko (eta ehundaka laguntza-fitxategi!). Hizkuntzetako askok laguntzaile bat baino gehiago dute, elkarrekin lanean batzuetan, bata bestearen ondoren, besteetan.\nItzulpenaren kredituak (ingelesez) orriak erakusten du jende atsegin hori guztia.\nItzulpenen Koordinatzailea Koen Roggemans da translation AT moodle DOT org.\nItxurek ematen diote Moolde-ri kolorea eta bizitza. Ondoren zehazten dira Moolde-ren banaketan parte diren itxurak eta berauen sortzaileak:\ncornflower, Thomas Murdock, http://thinkingdistance.com/\nformal_white, Andrea Bicciolo, http://www.mediatouch.it/\nmetal, A. Chavan, Moodle 1.5 -erako Martin Dougiamas-ek eguneratua\noceanblue, Mitsuhiro Yoshida, http://mitstek.com\norangewhite, orangewhitepda, Urs Hunkler, http://unodo.de\nstandard and all standard* themes, Martin Dougiamas\nwood, Eloy Lafuente (stronk7)\nBeste pertsona batzuk idatzi zituzten Moolde-ren liburuetako batzuk eta Moodle-ren zati bezala ari dira banatzen hala egiten uzten diguten kode-irekiko lizentziapean. Produktu ezin hobe hauen egileei eskerrik asko - horiek gabe funtzionalitate garrantzitsuak galduko lituzke Moodle-k. Ondoren ematen da pakete bakoitzaren copyright-ari buruzko informazioa:\nMySQL, PostgreSQL, MSSQL, Oracle, Interbase, Foxpro, Access, ADO, Sybase, DB2 eta ODBC datu-baseen abstraziorako liburutegia.\nLizentzia: Doble LGPL eta BSD\nPDF fitxategiak sortzeko klasea.\nMarra, puntu, barra eta eremu-grafikoak marrazteko klasea, zenbaki-ardatz eta bikoitzak barne.\n1.6.3 bertsioa (aldaketaduna)\nHTML testu baliokidea (gutxi gora beherakoa) bihurtzeko PHP gidoia.\n1.0 bertsioa (aldaketaduna)\nLizentzia: HowToCreate script license idazteko baimenduna\n3.0 beta bertsioa (aldaketaduna)\nLizentzia: htmlArea lizentzia (BSD lizentzietan oinarrituta)\nPHP gidoia IP helbide bat mapan erakusteko.\nLizentzia: GNU GPL\nPHP eta JS-ren arteko komunikazioa ahalbidetzen du JSON erabilita\nLizentzia: BSD aldatua (GPL-rekin bateragarria)\nTeX GIF-ak bihurtzeko C-n konpilatutako programa\nMP3 erreproduzitzeko Flash Filma\nJuly 2004 bertsioa\nLizentzia: Artistic Open Source License\nzip fitxategiak sortu, kudeatu eta deskomprimitzeko klasea.\nExcel fitxategiak idazteko klasea\nLizentzia: PHP (Moodle-rekin bateragarri izateko exentzio bereziduna)\nHTML formularioak idazteko klasea\nHTML formularioak taulak erabili gabe idazteko klasea\nDHTML-rekin balidazio-jakinarazpenak erakusteko klasea\nHTML-eko funtzio komun asko dituen klasea (HTML Quickform-ek erabilitakoak)\nBai sendmail, bai PHPren maila() bai SMTP erabilita mezu elektronikoak bidaltzeko klasea. Metodoak AspEmail(tm) klase estandarretan daude oinarrituta.\nMarkdown formatua duen testua XHTML bihurtzeko funtzioak.\n1.0b9 bertsioa (aldaketaduna)\nPHP sareko bezero bat.\nLizentzia: GNU LGPL\nEdozein SMTP zerbitzarirekin konektatu eta komunikatzeko erabil daitekeen klasea. RFC821 definitutako SMTP funtzio guztiak, TURN izan ezik, inplementatzen ditu.\nKaraktere multzoak "multibyte" testu-katedun eragiketa seguru bihurtzeko klasea.\n1.54 CVS bertsioa\nOrrialdearen azken aldaketa: 09:52, 29 Uztaila 2008.


Hitzen boterea - - Goiena.eus\nAitor Agiriano 2014-07-17 00:00\nAzken egun hauetan hitzek duten garrantzi handia darabilt buruan bueltaka.\nBa al da hitzez adierazi ezin daitekeenik? Ezetz esango nuke. Hala ere, askotan ez da erraza izaten buruan duzuna azaltzeko modu egoki bat aurkitzea. Batzuetan gaizkiulertuak suertatzen dira. Beste batzuetan, aldiz, oso argi hitz egin duzula iruditzen zaizun arren, zure mezua lausoa da gainontzekoentzat. Lausoa edo ezberdina.\nHorren adibide argi bezala Whatsapp famatua daukagu. Mugikorretarako aplikazio famatu hau sortu zenetik gero eta gutxiago hitz egiten dugu telefonoz eta gero eta gehiago erabiltzen ditugu mezuak elkarren artean komunikatzeko.\nBaina komunikatzeko bidea ezberdina izan arren, azken finean, hitzak dira protagonista. Hitz serioak, jostagarriak, iraingarriak… denetariko hitzak, gehienetan hauek daukaten garrantzia kontuan hartu gabe erabiliz. Zenbat aldiz konturatu ote gara lagun bati mezu bat bidali eta bere erantzuna jasotzean gaizki ulertu duela ikusi? Edo bidalitakoa ulertu behar ez zuena moduan ulertu duela konturatu?\nPentsatzen jarriz gero, hitzek guk uste duguna baino botere handiagoa daukate. Hitz batek, nahiz eta gauza bakarra adierazi, ez du esanahi bera denontzat. Beraz, kontuan izan dezagun denon egunerokotasunean hauek duten garrantzia.


Irekia Eusko Jaurlaritza - Gobierno Vasco :: 161 eskaera eta 3,42 milioi onartuak, momentuz, Sprilur-en enpresa-guneetan eta Euskadiko Teknologi Parkeetan instalatutako enpresek lokalen alokairu ordainketa atzeratu dezaten\n161 eskaera eta 3,42 milioi onartuak,…\nCovid19agatiko laguntzak ezarri direnetik bi aste igaro diren honetan, Sprilur-ek eta Industrialdeak Sozietateek 96 eskaera onartu dituzte, eta Teknologi Parkeen Sareak 65\nCOVID-19ari aurre egiteko enpresentzako estimulu-neurrietako bat da alokairuen kobrantza 6 hilabeteraino atzeratzea industrialdeetan eta teknologi parkeetan\nSprilur-ek eta Euskadiko Teknologi Parkeen Sareak enpresen 161 eskaera jaso eta aztertu dituzte, bi aste baino igaro ez direnean Eusko Jaurlaritzak joan den martxoaren 24ko saioan enpresei zuzendutako presazko estimulu-neurri sorta bat onartu zuenetik, horien artean honako hau: industrialde eta teknologi parkeetako “alokairuen kobrantza atzeratzea”. Onartutako enpresen eskaera guztiak 3,42 milioi eurokoa izan dira.\nSprilur-ek eta Industrialdeak Sozietateek 96 eskaera jaso dituzte; horietatik 26 Sprilur-ek kudeatzen dituen industrialdeetan kokatutako enpresenak dira, eta gainerako 70ak, berriz, 12 Industrialdeak Sozietateek kudeatzen dituzten industrialdeetan kokatutako enpresenak.\nLehen astean erregistratutako eskaeren bolumena Sprilur eta Industrialdeak Sozietateen eta enpresen artean indarrean dauden kontratuen % 36 da. Hala, enpresek atzeratzeko eskatu duten kuoten zenbatekoa 1,57 milioi eurokoa da.\nEginiko eskaeren % 48 erosteko aukeradun errentamendu-kontratuei dagozkie, eta % 27 errentamendu-kontratu soila duten enpresenak dira.\nBestalde, Teknologi Parkeen Sareak 65 eskaera erregistratu ditu: horietatik 8 dira Arabako Teknologi Parkean errentamendu-erregimenean dauden enpresenak, beste 30 Bizkaiko Zientzia eta Teknologi Parkean kokatutako enpresenak, eta gainerako 27ak, berriz, Gipuzkoako Zientzia eta Teknologi Parkean kokatuta daudenenak. Enpresa kolektibo horrek 1,85 milioi euro inguruko kuota atzerapenak eskatu ditu guztira. Hau da, alokairuen arabera Sareak hilero duen fakturazioaren % 27,08.\nEnpresa eskatzaileak funtsezko horniduren katekoak ez diren sektoreei dagozkie, horietako asko sendotze-fasean daude eta, batez ere, IKTen, ingeniaritzen edo zerbitzu aurreratuen sektorekoak dira. Sektore horietan ez bezala, biozientzien sektoreko enpresa askok (Sareko enpresen% 16) jarduerari eusten diote, eta horietako batzuek beren ohiko jarduera eraldatu dute, COVID-19ren aurkako materialaren garapenean eta fabrikazioan kontzentratzeko.\nLurralde historikoka, hauek dira atzeratzeko eskatutako zenbatekoak Teknologi Parkeen Sareak eta Sprilur-ek kudeatzen dituzten teknologi parke eta industrialde guztietan: Araban 259.614 euro (% 7,6), Bizkaian 1,41 milioi euro (% 41,1) eta Gipuzkoan 1,74 milioi euro (% 51).\nEskaerak onartzeko, enpresek justifikaziozko memoria bat aurkeztu behar izan dute, bertan azalduz zergatik eskatu duten alokairuak atzeratzea osasun krisialdi honek eragindako egoera honetan: enpresaren jardueraren geldialdiagatik, eskaerak gutxitzeagatik, produkzio mugatuagatik edo lantaldeen egoera kritikoagatik.\nENPRESEI LAGUNTZEKO NEURRIAREN OINARRIAK\nCOVID-19ak eragindako osasun krisia lehertu ondoren, Eusko Jaurlaritzak presazko estimulu-neurri sorta bat onartu zuen joan den martxoaren 24ko saioan. Enpresa eta autonomoei zuzendutako neurriak dira eta helburutzat dute geldialdi industrialak eragindako ondorioak (enpresa arlokoak eta ekonomikoak) arintzea.\n“Industrialde eta teknologi parkeetako alokairuen kobrantza atzeratzeko” neurri honen bidez, errentamendu-kontratuen (soilak edo erosteko aukera dutenak) ordainketak 3 eta 6 hilabete artean atzeratu ahal izango dira, 2020ko apiriletik hasita. Eskaerak aurkezteko epea zabalik egongo da osasun alarma egoera bukatu eta 60 egun igaro arte.\nAtzeratutako kuotak errentamendu-kontratuaren indarraldiko gainerako hilabeteetan ordaindu beharko dira, gehienez ere 4 urteko epean. Ez da inolako interesik sortuko atzerapen akordioak irauten duen bitartean.\nEnpresek SPRI Taldearen web orrira jo dezakete COVID-19aren ondoriozko laguntzei buruz informatzeko eta kontsultak egiteko, eta Sprilur-era, Industrialdeak Sozietateetara nahiz Teknologi Parkeen Sarera bidal dezakete alokairu-kuota atzeratzeko eskaera.


Google ikasgeletan? Hobe software librea - Jendartean\nHasiera » Hezkuntza » Google ikasgeletan? Hobe software librea\nEtxean bakarrik ez, gero eta digitalagoak diren eskoletan ere Google da jaun eta jabe, eta Googlek eskaintzen dituen aplikazioak, e-posta eta ordenagailu eramangarriak nagusi dira ikastetxe askotan. Eztabaida mahai gainean jarri du Izaro Basurkok, eta izan du eraginik: irakaskuntzan software librea sustatzeko @hezkuntzanlibre taldea sortu dute Telegramen.\nBeharrezkoa al dute ikasleek Googlek dituen aplikazio guztiak ikastea? Enpresa pribatu estatubatuar ahalguztidunaren menpe utzi behar al ditugu ikastetxeko eta ikasleen euren datu/mugimendu guztiak? Non geratzen da ikasleen pribatutasuna eta datuen babesa? Googlen monopolioa eta boterea indartzen jarraitu behar al dugu?… Galdera ugari planteatzen ditu Basurkok: “Google-i ateak parez pare ireki baino lehen, hausnarketa potolo bat egitea ondo legoke”.\nAlternatibak badaudela ere gogoratzen digu, eta aplikazioak erabiltzen ikastea baino aberasgarriagoa izan daitekeela aplikazio horiek nola egiten diren ikastea. Horretarako, software librea aukera aproposa da. Ldap, Nextclooud, Collabora online, Moodle, freeIPA… proposatu dira Basurkok zabaldutako eztabaidan. Azken finean, (eskolan) egiten diren aukeraketa digitalek ere balio hezitzaileak izan beharko lituzkete oinarri.\nizaro | 2017-10-30 at 11:58\nMila esker artikuluari buruz idazteagatik, software librea jendarteratzeko borrokan jarraituko dugu!\nMikel Garcia | 2017-10-30 at 12:00\nEskerrik asko zuri, gai interesgarria mahai gainera ekartzeagatik.\nGoogle ikasgeletan? Hobe software librea – Hezkuntzan Librezale - […] Artikulua: https://www.argia.eus/blogak/mikel-garcia/2017/10/30/google-ikasgeletan-hobe-software-librea/ […]


Errioxar erara prestatutako patatak jateko eguraldi aproposa Patata Ferian - Bergara - Goiena.eus\nErrioxar erara prestatutako patatak jateko eguraldi aproposa Patata Ferian\nArritxu Barruso 2008-11-23 17:45\nFrijituak, errioxar erara egindakoak, egosiak, haragi gisatuarekin egindakoak... Era guztietara prestatutako patata dastatzeko aukera izanda gaur goizean Bergarako San Antonio auzoan. Gure Ametsa elkarteak Patata Feriaren II. edizioa ospatu dute.\nEguraldiarekin ez dute zorte handirik izan, euri zaparradapean egin behar izan dituzte-eta azokarako antolatutako ekintza gehienak. Dena dela, aitortu behar da eguraldi triste eta umelarekin gustura hartu dituztela bertaratutakoek errioxar erara egindako patata beroak.\nBaina, Patata Feria, patata jatea baino askoz gehiago izan da. Erakusketa batekin ireki dute azoka. Bertan ikus zitezkeen 12 patata barietate eta Javier Pascual teknikari espezialistak barietate horien gaineko azalpenak eman ditu. Natuber enpresak, bestetik, bere produktuen erakusketa egin du: modu desberdinetan moztutako patatak eta hutsean ontziratutakoak.\nBergarako zortzi elkartek hartu dute parte errioxar erara prestatutako patata lehiaketan. Irabazlea Umore Ona elkartea izan da, bigarren postuan geratu da Zuloa elkartea eta hirugarren postuan San Migelpe. Dena dela, emakume bakarrak hartu du parte lehiaketan: San Migelpe elkarteko Aitziber Gauna, hain justu. Pasa den edizioan ere bera izan zen emakume bakarra.\nPatata Feria bukatuta Gure Ametsa elkartekoak dagoeneko hurrengo festara begira ipinita daude. Abenduaren 20an Nafar Feria egingo dute, hamargarren edizioa. Urtero, gabonetan, egiten duten jaiotzen lehiaketarako ere guztia prest daukate.


ETAk bonba lehertu du Durangoko PSEren egoitzaren atarian, eta kalte material handiak eragin ditu |\nETAk bonba lehertu du Durangoko PSEren egoitzaren atarian, eta kalte material handiak eragin ditu\nBerri atentatua egin du ETAk Durangon (Bizkaia): bonba lehertu du PSE-EEren egoitzaren aurrean, Askatasuna etorbidean. Ez da kalte pertsonalik izan, baina bai materialak, eta handiak. Ertzaintzak adierazi du bonbak hiru kilo kloratita baino gehiago zituela. 23:55ean izan da leherketa. Bonba ia ordubete lehenago jarri du burua estalita zeukan lagun batek, egoitza parean bizi den herritar batek Ertzaintzari abisu eman dionez, eta honek egoitza gaineko bizilagunak etxeetatik ateratzea lortu du.\nLeherketak, kalte materialak ez ezik, gas isurketa ere sortu du. Horrek, bizilagunak euren etxeetara itzultzea ordu batzuk atzeratu du.Herrizaingo Sailak adierazi du, gutxienez bi pertsonek parte hartu dutela atentatuan: bonba utzi duena bat, eta hori autoan jaso duena bigarrena.Rodolfo Ares Eusko Jaurlaritzako Herrizaingo sailburuak atentatua gaitzetsi du. Egileei ohartarazi die espetxean bukatuko dutela. Goizeko hamabi eta erdiak aldera iritsi da Durangora Ares.Durangoko Udalak atentatua salatzeko asmoz udalbatzarra egin du goizean, eta 12:00etan elkarretaratzea egin dute. Udaleko Bozeramaile Batzordeak, EAE-ANVk izan ezik, "gogor" gaitzetsi du atentatua. EAJren, PSE-EEren, PPren, Aralarren eta EAren zinegotziek atentatua salatu dute.Herritarren arretarako bulegoa ere zabaldu du Durangoko Udalak. Etxebizitzan edo autoan kalteak jasa dituzten bizilagunak joan daitezke kexa aurkeztera.2007ko abuztuan ere egin zuen ETAk atentatua herri hartan: Guardia Zibilaren kuartelaren aurrean bonba-autoa lehertu zuen. Oso handiak izan ziren kalte materialak.Gaur hiru aste egin zuen erakunde armatuak azkeneko atentatua: Arrigorriagan (Bizkaia) Eduardo Antonio Puelles Espainiako Poliziako inspektorea hil zuen, haren auto azpian bonba jarrita.\n10/07/2009 16:22. ORAIN-Euskal Aldizkaria Katalunian #. sin tema


Zientzia eta Natura - Lemmy.eus\n@GorkaAzkmod to Trivial - Gehitu galdera bat!\nZientzia eta Natura\nGehitu galdera berri bat zk. iruzkin horretan sakatuz, Zientzia eta Naturari buruzko galdera bat.\n(Zenbaki horrek zenbat galdera bildu diren erakusteko ere balio du).\nHobetsi Euskal Herriari lotutako zientzia eta natura kontuak.\nNon zegoen, zein udalerritan zegoen, Elhuyar anaiek beren aurkikuntza garrantzitsuenak egiteko erabili zuten laborategia?\n____________-ko International Physics Center, nazioarteko fisikari bikainak elkarrekin ikertzeko eraiki zen zentroa non dago? (Zein udaletan?)\nUdazkeneko onddozuria, Euskal Herrian topa daitezkeen perretxikoetan, jateko gozoenetako bat da… Izena latinez?\nZein da kuleto faltsuaren izena latinez?\nZein espezietako ugaztunek jaten dituzte txibia erraldoiak, eta horiek harrapatzeko 500 metro baino sakonago murgiltzen dira itsasoko uretan? (Errekorra 3 km-ko sakoneraraino iristea omen).\nZein da hortzdun animalien artean, ugaztun espezierik handiena?\nAnimalia. Espezie asko lurrean. Tamainak: espezie txikienak 0,75 mm eta hadienak 52 mm. Kalkulatu da badaudela mila bilioi (10 ber 15) baino gehiago eta hamar mila bilioi (10 ber 16) ale baino gutxiago. Zein animalia da?\nBehin, zientzialariek neurtu zuten animalia bat lurrean korrika 115 km/h-ko abiadura lortu zuela. Zein animalia ote?\nZein da inoiz izan den animaliarik handiena? (Ugaztuna. Heldua bada, 32,9 metro luze eta 190 tona izatera irits daitekeena).\nZerez elikatzen dira izurdeak jaioberritan?\nJaiotzen dira, handitzen dira, elikatzen dira, ugaltzen dira, hiltzen dira… Zer dira?\nNoiz, zein mendetan, akabatu zuten Bizkaiko azken hartza Eskuagatxeko mendilerroan, Urkiola inguruan?\nUmeei kontatzen zaie, txiki-txikiak zirenean, hegazti handi hankaluze batek mokoan, hegaz, ekarri zituela… Zein da hegazti horren izen arrunta? (Gure herrian gehien ikusten diren aleak, gehienbat zuriak dira, eta hegoetan luma beltzak dauzkate).\nLatinez buxus, gaztelaniaz boj, frantsesez buis… Euskaraz? (Bere zura, egurrezko mahai-tresnak egiteko erabiltzen da).\nEguzkian, gugandik hurbilen dagoen izar horretan, fusio nuklearra gertatzen ari da… Hidrogeno atomoak, bero eta presio handipean egonik, fusionatzen ari dira, eta beste elementu bateko atomoak sortzen ari dira. Zein elementutako atomoak ari dira sortzen eguzkiaren nukleoan?\nSatandera edo ogigazta (Mustela nivalis) ugaztun haragijale txikia da. Ugaztun txiki horrek badu beste izen arrunt bat, agian goiko bi izen arrunt horiek baino ezagunagoa… Zein da izen arrunt hedatuago hori?\nTrivial - Gehitu galdera bat!\nHezkuntza munduan erabiltzeko, kultura orokorreko milaka galdera bilduko ditugu foro honetan.\nIkastetxeetan, euskaltegietan, irakasle jendeari jolasak antolatzeko aukera osoa, hementxe.\nKomunitateak eskainitako oparia.\nGaldera irekiak emango ditugu, ez besterik; ez ditugu hemen erantzuteko ohiko lau aukerak eskainiko. (Erantzuna jakin nahi duenak, jo dezala euskarazko eu.Wikipedia.org horretara!)\nIruzkin izango balira bezala gehituko ditugu galdera berriak. (Horrela zenbat galdera dagoen erakutsiko digu iruzkinak zenbatzeko dagoen sistema automatikoak).\nEZ DITUGU HEMEN ERANTZUNAK IDATZIKO.\nHelburua: Kultura orokorreko galdera ez oso zail asko biltzea eta ikastetxeetan, euskaltegietan, etxeetan, Trivial estiloko jolasa prestatzeko materialak musu truk eskaintzea.\nArtea eta Literatura (Marroia)\nZientziak eta Natura (Berdea)\nAisialdia eta Kirola (Laranja)


Lakaxita eta hirigintza sailaren arteko bilera | Lakaxita\nHonen harira, zenbait kontu adierazi nahi ditugu publikoki:\n1. Gure poztasuna adierazi nahi dugu Udaletxeko ordezkariekinkomunikazioa ireki izanagatik eta izan genuen harrera onarengatik, Lakaxitari bizia ematen diogun pertsona eta kolektibo sozial guztien ibilbide eta lanaren aitorpen esplizitua eginez.\n2. Jasotako informazioa eta adierazpenen arabera, Lakaxita epe motzean eraisteko intentziorik ez egotea lasaitasuna ematen digu eta Lakaxita eta bertan egiten diren jarduerak mantendu eta zabaltzeko hautua egiten dugu;\n3. Udal gobernuak eta Hirigintza saileko zinegotzi-delegatuak Lakaxitaren berezitasuna ulertu eta Irungo hiriari egiten dion aportazioa onartzen duela ikusteak pozten gaitu, baita, Lakaxitaren biziraupenerako lan egingo duela ere;\n4. Lakaxitako asanbladatik eta bertako eragile eta elkarteetatik, gure konpromezua berretsi nahi dugu Udal gobernuarekin komunikazioa matentzeko eta Lakaxitaren biziraupena zihurtatzeko modu egokiena bilatzeko.\nLakaxitak modu autonomo eta autogestionatuan 11 urte daramatza, elkar babesa eta horizontaltasunetik, kultura, ekonomia soziala, ekintza sozial eradatzailea, aniztasuna eta feminismoa ardatz dituelarik.\nAutonomia horretan oinarriturik, pentsamendu kritikoa eta aktibismo soziala gure balore nagusiak izan dira eta hurrengo 11 urte eta gehiagotan izaten jarraituko dute.


Greba orokorrera deitu dugu urtarrileko bigarren hamabostaldirako, lan, pentsio eta bizitza duinaren defentsan | LAB SINDIKATUA\nEkintza Soziala Eskubide Sozialen Karta Greba orokorrera deitu dugu urtarrileko bigarren hamabostaldirako, lan, pentsio eta bizitza duinaren...\nGreba orokorrera deitu dugu urtarrileko bigarren hamabostaldirako, lan, pentsio eta bizitza duinaren defentsan\nEuskal Herriko Eskubide Sozialen Kartako eragileetako ordezkariok agerraldia egin dugu Bilbon, datozen asteetan lan, pentsio eta bizitza duinaren aldeko borrokan jauzi bat gehiago emango dugula jakinarazteko: "Euskal Herrian ematen ari den mobilizazio soziala oso garrantzitsua da. Iritsi da momentua langile klaseak sustatutako borroka horiek guztiak artikulatzeko, borroka horiei guztiei bultzada berri bat emateko. Horregatik gaude hemen, dinamika mobilizatzaile bat aurkezteko, greba orokor bat mugarri izango duena", adierazi du LABeko idazkari nagusi Garbiñe Aranburuk.\nLan, pentsio eta bizitza duinaren aldeko mobilizazioak\nMovilizaciones en favor de un trabajo, unas pensiones y una vida dignas\n"Euskal Herrian ematen ari den mobilizazio soziala oso garrantzitsua da. Iritsi da momentua langile klaseak sustatutako borroka horiek guztiak artikulatzeko, borroka horiei guztiei bultzada berri bat emateko. Horregatik gaude hemen, dinamika mobilizatzaile bat aurkezteko, greba orokor bat mugarri izango duena".\nLABeko idazkari nagusi Garbiñe Aranbururen hitzak dira hauek, Euskal Herriko Eskubide Sozialen Kartak deitutako agerraldian esandakoak. Hain zuzen ere, Karta osatzen dugun eragile sindikal eta sozialeko ordezkariek datozen asteotan lan, pentsio eta bizitza duinaren alde elkarrekin bultzatuko ditugun mobilizazio bateratuen berri eman dugu, pentsiodunen mugimenduak atzo iragarritako mobilizazioen ildoan.\n"Zertarako greba orokorra? Prekarizazioari aurre egiteko, lan, pentsio eta bizitza duinaren alde", azaldu du Garbiñe Aranburuk, eta greba orokorra urtarrilaren bigarren hamabostaldian izango dela jakinarazi du.\n1980. hamarkadatik, Espainiako Estatutik hainbat lan eta pentsio erreforma adostu dituzte. Guztiak, salbuespenik gabe, norabide berean joan direla adierazi du LABeko idazkari nagusiak: "Kapitalari, patronalari, botere gehiago eman diote eta lan eskubideak eta eskubide sozialak murriztu dituzte. 2008ko krisia baliatu dute politika neoliberal hauetan sakontzeko".\nGarbiñe Aranbururen hitzetan, eredu kapitalista eta heteropatriarkal honen ondorioak izugarri kaltegarriak dira langileentzat:\n-Prekarietatea hedatu da lan arloan, soldatetan eta pentsioetan.\n-Zerbitzu publikoaren ahultzea ekarri du murrizketen bitartez, osasungintzan, hezkuntzan zein beste zerbitzu publikoetan.\n-Zaintza lanen aitortza eza pairatzen ari gara, baita zerbitzu publikoen pribatizazioa eta merkantilizazioa ere, zaintza lanekin lotura duten zerbitzuei dagokienez, bereziki.\n-Babes Sozialerako sistema baten garapen eza ekarri du, behar gehien dituzten pertsonen kalterako. Dagoeneko, 522.000 pertsona bizi dira Hego Euskal Herian pobreziaren mugaren azpian.\n-Bizitzaren arlo guztietara zabaldu da prekarietatea, eta aberastasunaren banaketa gero eta bidegabegoa da.\nLABeko idazkari nagusiaren hitzetan, "erreforma hauek guztiak Estatutik inposatu zaizkigu. Euskal Herrian ez dugu erabateko eskuduntzarik lan eta arlo sozialean. Horregatik defendatzen dugu erabakitzeko eskubidea. Demokrazian aurrera egitea eta burujabetza kuota gehiago lortzea lan, pentsio eta bizitza duinaren aldeko eguneroko borrokaren parte dira".\nDena den, Garbiñe Aranburuk esan du prekarizazio prozesua ez dela bakarrik garatzen ari Madrilek jarritako mugen ondorioz: "EAEko eta Nafarroako erakundeetan ez da borondaterik egon arlo soziolaboralean ematen ari den prekarizazio prozesua borrokatzeko. Estatuak egindako politika berak egin dituzte. Iñigo Urkullu lehendakariak berak halaxe adierazi du, inolako konplexurik gabe. Botere ekonomikoarekin daude lerrokatuta. Langileei bizkar eman diete".\nPrekarietatearen hedapena eta langile klasearen banaketa lan harremanak indibidualizatzeko eta beldurra eragiteko moduak dira. Eta ziurgabetasunak eta beldurrak geldiarazten dute, "baina ez da Euskal Herriko langileen kasua. Euskal Herrian gehiengo sozial bat dago mobilizatzen ari dena. Pensiodunak, feministak, gazteak… lantokietako borroka sindikalen gorakada bat ere badago. Denok gara borroka beraren parte, denok gaude eredu bidegabe baten kontra eta justizia sozialean oinarritutako eredu berri baten alde".\nLABeko idazkari nagusiak nabarmendu du denon artean baldintzak sortu ditugula mobilizazioetan jauzi bat emateko, "jauzi bat gehiago lan, pentsio eta bizitza duinaren alde borrokatzen jarraitzeko; jauzi bat gehiago patronalari mugak jartzeko, prekarietatearen alde egiten ari den apustu horretan; jauzi bat gehiago erakundeei eskatzeko politikak egin ditzatela gehiengo sozialaren zerbitzura".\nHain justu, dinamika mobilizatzaile honekin mugarri bat jarriko dugu hainbat borroka indartzeko: pentsiodunena, lantokietakoak, mugimendu feministarena, gazteena… borroka horiek guztiek bizitza duin baten aldeko borroka kolektibo berean bat egiten dutelako. "Planto egin dezagun. Gelditu behar dugu. Hemendik mezu bat bidali nahi diegu fase ekonomiko berria dela-eta atzerapen gehiago inposatzeko asmoa duten horiei: hori onartuko ez duen gehiengo sozial aktibo bat dago Euskal Herrian. Ez dugu onartuko. Grebara eramaten gaituzten aldarriak errealitate bihurtzeko borrokatuko dugu", erantsi du Garbiñe Aranburuk.\nZaldibarreko hondamendia argitzeko herri akusazioak aurrera jarraituko du, epaitegiak argi berdea eman eta gero\nEAEko aurrekontuek herritarren lehentasunekin ez dutela bat egiten salatu dugu Gasteizko Legebiltzarrean\nEskubide Sozialen Kartako eragileok Jaurlaritzaren aurrekontu proiektua arbuiatu eta mobilizatzeko deia egin dugu\n[IRITZIA] “Lan, pentsio eta bizi duinen alde, borrokan jarraitzen dugu”


Kaleak sutan jartzeko doinuak - Deia\nHiru abestiz osatutako EPa kaleratu du Kaleko Urdangak musika taldeak. Kalera irteteko mezua zabaldu nahi izan dute, azken urteetako egoera zenbait oinarri hartuta. Taldeak hamarkada bat beteko du datorren urtean\namaia ramirez de okariz kortabarria 22.06.2020 | 12:14\nMusikarien lekua zuzenekoetan dagoela uste du laukoteak Hodei Izarra\nMusikarien lekua zuzenekoetan dagoela uste du laukoteak\nKaleko Urdangak musika taldeak Kaleak sutan diskoa kaleratu du. Hiru abestik osatzen dute lana, eta kaleak sutan jartzeko aldarria izan dute gogoan. Diskoaren azalean ere ideia bera islatu nahi izan dute. Taldeak hamarkada bat beteko du datorren urtean, eta taldekideek adierazi dute zerbait berezia egiteko asmoa dutela. Gainera, pandemiaren ondorioz, bertan behera gelditu dira udarako antolatuta zituzten zenbait kontzertu; beraz, azaldu dute abesti berriak sortzen dabiltzala. Datozen hilabeteei dagokienean, ez dute ezer zehatzik mahai gainean.\nEkainaren 1ean kaleratu zuen lau kidez osatutako taldeak EP berria, baina maiatzaren 29an eskaini zuten streaming bidezko lehen kontzertua Donostiako Doka antzokian. Asier Kortabarria 'Moto' taldeko kideak azaldu duenez, esperientzia "arraro" samarra izan zen, baina baita polita ere. "Jende dezentek ikusi zuen kontzertua zuzenean, eta bideoa ere sarean dago ikusi nahi duenarentzako". Lanak izan duen erantzunarekin ere gustura daudela aitortu du. Hain zuzen, 300 kopiako edizio bat atera zuten argitara eta Tough Ain't Enough Records diskoetxeak jada kopiarik ez duela nabarmendu du Kortabarriak. Beraz, kopia gehiago atera-tzea ari dira pentsatzen.\nKANTEN BIDEZ, MEZUAK\nDiskoa hiru abestiz osatuta dago eta haietako bakoitzarekin mezu bat zabaldu edo istorio bat kontatu nahi izan du taldeak. Kaleak sutan abestiak zabaltzen du lana. Kortabarriaren arabera, azken urteotan borroka zehatz batzuek gorakada handia izan dute, hala nola feminismoak, baina badira indarra galdu duten batzuk ere. "Nazio askapen mugimenduan, esaterako, mobilizazio baten hutsunea dagoela uste dugu, eta baita batasun falta bat ere alderdien, erakundeen eta mugimenduen artean". Azaldu du musika talde bat direla eta ez eragile politiko bat, baina "hauspo lana" egin nahi izan dutela jendea kalera irteteko eta eskubideen alde borrokatzera animatzeko.\nBigarren abestia Zipaio da. Taldeko kideak adierazi duenez, talde pila batek abestu dute Euskal Herrian poliziaren aurka, eta hau ere multzo bereko kanta bat da. Adierazi du egun geroz eta normalizatuago dagoela gizartean eta gazterian er-tzain sartzea, eta egoera hori "larria" iruditzen zaiela. "Ertzaintza boterearen, kapitalisten eta zapaltzen gaituzten estatuen apendize bat gehiago da", esan du Kortabarriak. Are gehiago, nabarmendu dute Er-tzaintzan sartzeak bere balioak defendatzea dakarrela; "etxegabe-tzeak praktikan jartzea" eta "borrokan ari den jendearen aurka errepresioa baliatzea", adibidez.\nHirugarren eta azken kanta Boga-boga da. Kortabarriak azaldu du kostaldeko jendeari egindako omenaldi bat dela, kutsu ez horren aldarrikatzailea duena beste bi abestiekin alderatuta. "Itsasoan lan egin duten eta egiten ari diren gizon- emakumeei egindako omenaldi bat da, eta horretarako istorio bat sortu dugu aspaldiko garaietan euskaldunek Ternuara egiten zituzten bidaiak oinarri hartuta". Hiru abestiak diskoaren azalean daude islatuta, eta Markel Urrutia Smoke Signals estudioko arduradunak eginikoa da.\nBergarako (Gipuzkoa) gaztetxean dagoen Txapa irratiko Kaleko mobida irratsaioa dago taldearen hastapenetan; punk-oi musikaren inguruko saio bat da. Taldeko bi kide bertan aritzen ziren kolaboratzaile edo kide gisa. Irratsaioaren ostean entsegu batzuk egiten hasi ziren, eta esperimentazioak bide berriak ireki zituen. Taldea sortu eta urtebetera, 2012an, kaleratu zuten lehen diskoa Eman bai! titulupean. Kontzertuak eskaintzen eta abestiak sortzen aritu ziren, baina 2015ean etenaldi bat egin zuten 2017ra arte. Urte horretako irailean itzuli ziren oholtza gainera abeslari berri batekin, eta horrekin batera etorri ziren lan berriak ere; horien artean, Nortasuna diskoa. "Egungo Kaleko Urdangak taldearen oinarria izan daitekeen lana da", gehitu du taldeko kideak.\nNazioartean aritzekoa asmoa zuten uda honetan; adibidez, Ingalaterrako Rebellion Festibal jaialdian kon-tzertu bat ematekoak ziren, baina bertan behera gelditu da. Kortabarriaren arabera, pandemia honek dena "zaborretara bota" arren, taldea saiatu da ahalik eta normaltasun handienarekin ulertzen egoera; beraz, indarrak taldearen urteurrenean kaleratu nahi duten disko berrian jarri dituzte. Bien bitartean, ez dute plan zehatzik. Adierazi du azken hilabeteetan sortu diren formula berriak aukera onak direla epe motzera begira, baina uste du musikarien lekua zuzenekoetan dagoela.\nArriaga Antzokiak ateak irekiko ditu ekainaren 17an.\nKulturaz betetako asteburua Markinan.


Errege-opilen egunak Gozona-Ibañez gozotegian | Tolosa Turismoa\nErrege-opilen egunak Gozona-Ibañez gozotegian\nTolosa, Goxua, Gozona, Gastronomia\nIbañez familiaren ehun urtetik gorako gozotegian jo eta su ari dira lanean egun hauetan: bere errege-opila Tolosako ospetsuena da, bera da Tolosako Gabonetako postre nagusia, eta ez dute hura gabe inor gelditzerik nahi. Etenik gabe egiten dute lan egun hauetan, ingurutik ere jende asko etortzen baitzaie (bai Donostiatik ere) errege-opila erostera.\nLaster hasiko dira familiarteko otorduak eta errege-opila izan ohi da mahaiko ezinbesteko protagonista egun hauetan, eta hori dela eta, obradorera joan gara lehen eskutik jaso ahal izateko Gozonako errege-opilak dituen sekretu guztiak. Raquel Ibañez 3. belaunaldia da eta berak eman dizkigu azalpenak.\nEguberri itxura dute mostradoreek eta gozo-gauzez beteta daude, eta Ibañez senideak eta beren ama Conchi jaso eta jaso ari dira jendearen eskariak, inork ez baitu tradiziozko opil hau gabe gelditu nahi.\nErrege-opila (errege-uztaia eta errege-erroska ere deitua) egiteko osagai hauek behar ditugu: irina, ur epela, laranja-lorezko ura, azukrea, legamia, gurina eta arrautzak. Gero kolorea ematen zaio, gainean fruta-zatiak jarrita: laranja, meloia, gereziak... Gozona-Ibañez gozotegian opil guztiak eskuz egiten dira, banan-banan, mimo handiz.\nZalantza eta istilubide handiena betetzeko erabiltzen den gaia izan ohi da: zer nahiago, krema ala nata? Eskerrak egun batean bururatu zitzaien mistoa egitea, denen gustuak asetzeko. Baina beste gauza batek ere jarri ohi gaitu urduri geure opil-zatia hartzean: baba edo figuratxoa egokituko ote zait? Tradizioak dio baba egokitzen zaionak errege-opila ordaindu behar duela.\nEta etxe guztietan egiten da honako hau ere: opila sobratzen bada (eta ez da normala sobratzea), gorde egiten da biharamunean gosaltzen jateko.\nLuze iraun dezala errege-opilak! On egin!


Romain-sur-Meuse - Wikipedia, entziklopedia askea.\nJean-Claude KLEIN (2014-2020)\n48° 10′ 22″ N, 5° 32′ 02″ E / 48.172777777778°N,5.5338888888889°E / 48.172777777778; 5.5338888888889Koordenatuak: 48° 10′ 22″ N, 5° 32′ 02″ E / 48.172777777778°N,5.5338888888889°E / 48.172777777778; 5.5338888888889\nBourg-Sainte-Marie, Chalvraines, Clinchamp, Huilliécourt, Illoud eta Ozières\nRomain-sur-Meuse Frantziako udalerria da, Haute-Marne departamenduan dagoena, Grand Est eskualdean. 2013an 129 biztanle zituen.\n2007an Romain-sur-Meuse udalerrian erroldatutako biztanleak 129 ziren. Familiak 48 ziren, horien artean 16 pertsona bakarrekoak ziren (12 bakarrik bizi ziren gizonak eta 4 bakarrik bizi ziren emakumeak), 20 seme-alabarik gabeko familiak ziren eta 12 seme-alabak dituzten bikoteak ziren.\n2007an 96 etxebizitza zeuden, 59 familiaren etxebizitza nagusia ziren, 25 bigarren erresidentzia ziren eta 12 hutsik zeuden. Etxebizitza guzti hauek 96etxeak ziren. 59 etxebizitza nagusietatik 53 bere jabearen bizilekua ziren, 5 alokairuan okupaturik zeuden eta 1 doan lagata zegoen; 1ek gela bat zuen, 3 etxek bi zituzten, 7 etxek hiru zituzten, 8 etxek lau zituzten eta 40 etxek bost zituzten. 46 etxek euren parking plaza propioa zuten azpian. 28 etxetan ibilgailu bat zegoen eta 24 etxetan bat baino gehiago zituzten.\nRomain-sur-Meuse udalerriko biztanleria-piramidea 2009an .\n2007an lan egiteko adina zuten pertsonak 77 ziren, horien artean 51 aktiboak ziren eta 26 inaktiboak ziren. 51 pertsona aktiboetatik 44 lanean zeuden (22 gizon eta 22 emakume) eta 6 langabezian zeuden (4 gizon eta 2 emakume). 26 pertsona inaktiboetatik 10 erretiraturik zeuden, 3 ikasten zeuden eta 13 "bestelako inaktibo" gisa sailkaturik zeuden.\n2009an Romain-sur-Meuse udalerrian 61 unitate fiskal zeuden, 134 pertsonek osaturik. Pertsona bakoitzeko diru-sarrera fiskalaren mediana urteko 13.266 euro zen.\n2000. urtean Romain-sur-Meuse udalerrian 6 nekazaritza-ustiategi zeuden.\nWikimedia Commonsen badira fitxategi gehiago, gai hau dutenak: Romain-sur-Meuse


Historia - Orfeón de Sestao\nSESTAOKO ORFEOIA, Bizkaiko beste hainbat abesbatzen antzera, Santa Maria parrokiaren itzalean sortu zen.\nDiego de la Rica jauna, parrokiako organista, Parrokiako abesbatzaren zuzendari izan zen 1902 eta 1905 bitartean: ”...elizakoak eta bestelako ospakizunak alaitu zituen... “\nManuel Gainza jaunak, bitarteko zuzendari izan zen hilabete batzuetan.\n1906ko apirilean, SESTAOKO ORFEOIA-ELIZAREN ABESBATZA sortu zen eta lehen zuzendaria Vitorio Epalza jauna izan zen. 1944an hil zen arte, ORFEOIAren ibilbide ospetsua gidatu zuen Euskalerri osoan zehar eta Bilbon hil zen urtean bertan egin zen ESTATUKO ORFEOIEN LEHEN SARIA irabazi zuten.\nBonifacio Otza koralistak lekukoa hartu eta BETI MAITEAK ZORTZIKOTEA sortu zuen Orfeoiaren baitan, lehiaketa eta ekitaldi askotan ospea lortu zuelarik.\nIgnacio Aretxabaleta jauna, organista, musikagile eta musikari bikaina, taldearen bultzatzaile eta arima izan zen, 1960ko hamarkadan jubilatu zen arte.\nAipatu behar da OFEOIA, beti ahots baxuez osaturik egon arren, 1947-1957 bitartean, Abesbatz Mistoa izan zela.\nLiturgiaren aldaketaren ondorioz, parrokietako abesbatzek garrantzia galdu zuten eta, gureak ere 1971eko martxoaren 8an berrantolaketari eutsi zion, “SESTAOKO ORFEOIA” eratuz Parrokiatik erabat banandurik.\nTEOBALDO GUERRERO, 1981eko urriaren 29a arte, eta SANTIAGO ALLENDE, gaur egun ere, zuzendariak izan dira eta ORFEOIAren ospearen eta seriotasunaren arduradun nagusiak.\n1973an Madrileko Columbia disketxean LP bi grabatu genituen, bat eliz-abestiek eta bestea euskal abestiek osaturik.\n1971-2009 aro honetan, 600 emanalditik gora eman du ORFEOIAk estatuan eta munduan . Aipagarrienak honakoak dira:\nAMPUERO (Kantabria) BIEN APARECIDA Andra Mariaren basilikan.\nCHERUBINI meza, Bilboko Campos antzokian, Bilboko Orkestra Sinnikoarekin eta Biotz Alai eta Deustoarrak abesbatzekin, Urbano Ruiz Laorden maisuaren zuzendaritzapean.\nRIGOLETTO operak (bi emanaldi 1989an eta hiru 1995ean) Bilboko Orkestra Sinfonikoarekin batera, Bilboko Arriaga Antzokian. Enrique García Asensioren etaCrocci maisu italiarraren zuzendaritzapean eta Bilboko Nazioarteko Kantu-Lehiaketak antolaturik\nTRISTAN ETA ISOLDA (hiru emanaldi 1993an) Euskadiko Orkestra Sinfonikoarekin batera Bilboko Coliseo Albia antzokian, A.B.A.O-k antolaturik eta Thomas Fultonenzuzendaritzapean.\n1998 eta 1999an hainbat emanaldi burutu dira Leioako Kontserbatorioko Kamera Orkestrarekin batera, Margarita Lorenzo zuzendari zelarik.\n1999an eta 2000an CD bi grabatu genituen RIA NERVION I. eta II. SANTURTZITIK BILBORA ABESBATZAK ABESTEN” Nerbioi ibaiaren ezkerraldeko abestiez osaturik, Portugaleteko Danok Bat eta Bilboko San Anton Abesbatzarekin batera.\nOraintsu CD bat argitaratu dugu, aurreko diskoetako euskal abesti digitalizatuez osatuta.\nORFEOIA , beste abesbatzekin batera, BiZKAIKO ABESBATZEN FEDERAZIOARENfundatzaile da eta Bizkaiko Abesbatzen jardunaldi guztietan parte hartu du.\nBEGOÑAKO XXXIII. ASTE KORALETAN eta URTEROKO UDABERRIKO KONTZERTUETAN abestu dugu.\nEUSKALDUNA JAUREGIAN (Diabetesen aurkako I. mundu-kongresuan).\nCEDEMIren inaugurazioan (ibar ezkerreko industri-garapen zentrua).\nCELANOVAko(Ourense) kartzelaren itxieraren 60. urteurrenean.\nErromesen Meza KONPOSTELAKO SANTIAGO Katedralean 2003ko irailean.\nLA PLATA BIDEKO XACOBEOren bukaera ekitaldietan parte hartu genuen La Bañezan (LEON), 2004an.\n“CORRAL DE COMEDIAS” (ALMAGRO).\nBereziki aipagarria da Cuencako Auditoriumean burututako emanaldia, LETICIA CASTILLEJO FUNDAZIOAizena duen minbiziaren aurkako ikerketa-beka baten eraketa ekitaldien baitan.\nBerriz ere Cuencan, 2005ean, hiriaren zaindari den “Virgen de la Luz” Andra Mariaren festa nagusian.\n2005eko abenduan gure 100. urteurrena ospatzeko ekitaldiak hasi ziren eta 2006.ean zehar 20 emanaldi inguru gauzatu dugu, bai Sestaon, bai beste herrietan ere.\n2006ko abenduan amaitu diren ekitaldietan, beste elkarte eta artistak izan ditugu lagun, bereziki:\nBASAURIKO KORU-ELKARTEA, BIOTZ ALAI ABESBATZA, ISMAEL BARAMBIO Cuencan jaiotako gitarrajole bikaina, N.YEPESEN ondorengotzat hartzen dutena. IRUÑEKO KAMERA-KORUA, Donostiako EASO ABESBATZA, JATORKI ABESBATZA eta AINHOA ARTETAsoprano bikaina.\nSestaon Bizkaiko Abesbatzen eguna ospatu, argazki eta trofeoen eakusketa antologikoa eta gure izena daraman plaza baten inaugurazioa izan ziren Sestaoko Udalak urte honetan egin zizkigun ekarpen bereziak.\nGalizian, Madrilen, Errioxan eta Kantabrian abesteaz gain, bira bat burutu genuen Frantziako Lyon eskualdetik.\nOspakizun urte honen buruan, kontzertu bat eskaini genuen Bilboko Arriaga Antzokian, Bilboko Udal Bandaklagundurik.\n2007an ere, ibilbide emankorra bete genuen. Lehendabizi, 100. urteurrenari amaiera emateko, Juan Jose Ibarretxe Lehendakaria Orfeoiko ohoreko kide izendatu eta urrezko domina ezarri genion.\nAreetako Ondarreta Koralaren 40. urteurrenean eta Portugaleteko Danok Bat Zortzikotearen 75. urturrenean parte hartu dugu.\nEstatuko bazterretatik egin dugun ibilbidean, Sestaoko Orfeoiak, XI. gizalditik klausurako mojen komentua izan denSanta María la Real de Gradefesen (Leon) abestu duen ahots baxuen lehen abesbatza izatearen ohorea du. Halaber, Asturias eta Leongo Meatzaritzaren 1. kongresuan parte hartu zuen Torenon (Ponferrada-Leon). Errioxako hiriburu den Logroñon ere emanaldi handia eskaini genuen Errioxako zaindaria den Valvanerako Andra Mariaren elizan.\nEgun, errepertorio zabala du: 400 obra inguru, genero guztietakoak: polifonikoak, folklorikoak, klasikoak… eta mota guztietako Euskal abestiak. Bereziki ondo egiten dugu eliz musika klasikoa.\nSESTAOKO ORFEOIA, BERROGEITA HAMAR AHOTS BAXUDUNA, duintasunez rdezkatzen du bizkaitarron kantu tradizioa.


Electra abaloz y mendia indarretxea\nIzena: Electra abaloz y mendia indarretxea\nTipologia Zehatza: Argietxeak eta fabrikak\nOria Ibai ertzean dago indarretxea, Andoain eta Lasarte udalerrien artean. Multzo hidroelektriko zinez azpimarragarria da, bi kilometro barruan baitaude presa, ubidea eta indarretxea bera.\nGrabitate arkua du presak, eta bertan hasten da ubidea, gutxi gorabehera 1,5 kilometrokoa, manposterian kareharriz egina. Geroztik behin eta berriro konpondu da zementuarekin. Ur sarrera horizontala duten hiru turbina multzo dauzka, hirurak urmaelean sartuta.\nEraikin angeluzuzena da, bi solairu eta lau isurialderekin, eta bertan daude makinen gela eta etxebizitza. Manposteriazko karga hormen gainean eraikita dago, eta zurezko egitura eta burdinazko habeak dauzka. Bi erregistrotan banatuta dauden bao dinteldunetatik sartzen da barrura argia. Atzeko fatxadan dago aldaparoa .\nLau atal ditu zubiak, eta zementuzkoa da. Egitura zementuzko habeetan ezarrita dago, eta habeak, luzetara jarrita, oin obalatuko zutabeen gainean bermaturik daude. Burdinazko eskudel batek errematatzen du zubia, eta aurrealdean ate bat dauka, burdin sare artistiko batekin.\nHernaniko Mendia S.A. paper fabrikarentzat produzitzen zuen indarra indarretxeak. Bere beharrak asetzeko Oria ibaian ur salto bat zeukan, baita bi zentral termiko ere erreserban.\nOria ibaiko ur jauzi batez baliatuz produzitzen zuen indarra, baina ura erdi agortzen zelako eta ahalmena galtzen zuelako, indarretxearen kanpoko aldean, lurpean, zementuzko eraikin baten barruan, turbina berri bat ezarri zen.


Ahultasuna Liferay-ren blogen pingback funtzionaltasunean | BCSC - Zibersegurtasun Euskal Zentroa\nAhultasuna Liferay-ren blogen pingback funtzionaltasunean\nLiferay Portal 7.0 CE GA7 (7.0.6) eta zerbitzurik gabeko lehenagoko bertsioak.\nChristian Mehlmauer ikertzaileak ahultasun baten berri eman du, ataken eskaneatze erasoak egiteko erabil litezkeen blogetan pingback funtzionaltasunari eragiten diona.\nAhultasun honetarako partxerik ez dago. Arintze neurri modura, pingback funtzionaltasuna desaktibatzea gomendatzen da. Ataria Liferay Portal 7.1 CE GA1 (7.1.0) edo geroagoko batera eguneratzea gomendatzen da.\nAhultasun hau baliatuz, urruneko erasotzaileek HTTP eskariak bidal ditzakete Interneteko zerbitzarietara, eta ataken eskaneatze erasoak egin ditzakete, jatorrizko URL faltsu bat zehaztuz.


Lagun-Aro EPSVren jakinarazpena — TUlankide MONDRAGON\nLagun-Aro EPSVren jakinarazpena\nLAGUN-ARO, EPSVk Enplegu Laguntzaren prestazioa finantzatzen duen kuotaren igoera bat proposatzen dio bere Batzar Nagusiari, Fagor Etxetresnakeko bazkideekin dituen konpromisoak betetzeko.\nKontseilu Errektorearen proposamen horrek Kooperatibetako lansari kostuen %1,5eko igoera ekarriko du eta Kooperatiben berezko elkartasun mekanismoak berresten ditu.\nLAGUN-ARO, EPSVk, era berean, egoera horrek Aurreikuspen Erakunde honetan izan dezakeen eragina dela-eta, honako hau adierazi nahi du:\nPRESTAZIOAK ETA FINANTZAKETA SISTEMAK\nLAGUN-ARO, EPSVk bi prestazio mota ematen ditu, sistema berezituez finantzatzen direnak:\nErretiro, alarguntasun eta ezintasun iraunkorreko pentsioak “kapitalizazio edo fondo metaketa” bidezko sistema batez finantzatzen dira, gainerako prestazioetatik bereizita dagoen berariazko fondo batetik, eta Fagor Etxetresnen egoerak ez du horien gainean inolako eraginik izango.\nPentsio horiek bermatzeko ondare fondo berezia araudi zorrotz baten menpe dago, eta osasun finantzario sendoa dauka, bere kaudimen marjinak ezin hobeto islatzen duena, izan ere, hori %9koa zen 2013ko urriko itxieran, legez ezarrita dagoena nabarmen gaindituz (%4).\n“Banaketakoak” esaten zaien prestazioak, berriz (osasun laguntza, enplegu laguntza, aldi baterako ezintasuna, amatasuna, aitatasuna…), urtero LAGUN-ARO, EPSVko Batzar Nagusiak zehazten dituen kuoten bitartez finantzatzen dira.\nFAGOR ETXETRESNEN EGOERA\nFagor Etxetresnen gaur egungo egoerak Enplegu Laguntzaren prestazioaren bitartez baino ez dio Aurreikuspen Erakunde honi eragiten. Banaketako prestazio horrek, askoz portaera ziklikoagoa duenez, urte oparoetan eratutako Fondo Berezi bat dauka (35 milioi €-ko saldoarekin), gertatu daitezkeen krisi egoeretan berme handiagoekin erantzun ahal izateko, kuotaren kudeaketari egonkortasun handiagoa emanez.\nFagor Etxetresnetako bazkide eta LAGUN-ARO, EPSVko mutualista direnen kolektibo osoa 1.800 pertsonakoa da, eta aurreikusi da horietatik 600 inguruk aurretiko erretiroaren bidez behin betiko irtenbide bat dutela edo izan dezaketela. Aldi berean, Kooperatibetan ahalegin handiak egiten ari dira gainerako bazkideak birkokatzeko irtenbideen bila; bazkide horiek langabezi prestaziorako eskubidea izango dute, aipatu birkokapenak gauzatu bitartean, gehienez ere 24 hilabeteko iraupenarekin.\nEdonola ere, LAGUN-ARO, EPSVko prestazioan, mutualistak berak jasotzen duen prestazioaz gain, bere prestazio sozialak estaltzeko kotizazioak ere sartzen dira.\nUne hauetan egoerak Enplegu Laguntzaren prestazioan zenbaterainoko eragin ekonomikoa izango duen kuantifikatzea zaila den arren, begien bistakoa da egungo gastuaren igoera ekarriko duela, kostu hori hainbat urtetan banatuko bada ere, denboran murrizteko joerarekin.\nOndorioz, 2014tik aurrera, prestazio hori finantzatzen duen kuota indartu egin beharko da, aurreko urteetan osatutako fondoarekin eta urtero jasotzen diren kuotekin ekitaldi bakoitzeko gastuari aurre egin ahal izateko.\nLAGUN-ARO, EPSVko Kontseilu Errektoreak onartu du Aurreikuspen Erakundearen Batzar Nagusiari Enplegu Laguntzarako kuota indartzeko proposamena egitea, eta Batzarrak hori berretsi beharko du; horrek ekarriko luke Kooperatiben lansari kostuetan %1,5eko igoera egitea.\nMugimendu kooperatiboa ezaugarritzen duten mutualismo, elkartasun, lankidetza eta erantzukizun printzipioak berriro ere agerian jarriko dira una zail hauetan, bai Kooperatiben inplikazio aktiboaren bitartez, ahalik eta bazkide kopururik handiena birkokatuz, bai aipatutako kuotaren igoera solidarioa barneratuz.\nArrasate, 2013ko azaroaren 19a\n(*) LAGUN-ARO, EPSV borondatezko gizarte aurreikuspeneko erakunde bat da, Gizarte Segurantzako Langile Autonomoen Erregimen Berezia osatuz (RETA), bere kooperatiba kideen bazkide langileen prestazio sozialak kudeatzen dituena, eta, ondorioz, aipatu langileen kolektiboak, alde batetik, Gizarte Segurantzak berak ezarritako prestazioetarako eskubidea dauka, haren irizpide eta jarduteko arauen arabera, eta, bestetik, LAGUN-ARO, EPSVk ematen dituen prestazioetarako eskubidea dauka, bere araudi bereziaren arabera.\nLAGUN-ARO, EPSVk ez du inolako zerikusirik “Seguros Lagun Aro SA” eta “Seguros Lagun Aro Vida SA” aseguru konpainiekin.


Allande Sokarros kazetari eta ekintzailea hil da | Gizartea | Berria\nAllande Sokarros kazetari eta ekintzailea hil da\n'Euskaldunon Egunkaria'-n izan zen kazetari, 'Estatuak' sailean nagusiki. BERRIAn ere izan zen kolaboratzaile. Izen handikoa zen lurraldeko euskalgintzan eta politikagintzan. 64 urterekin zendu da.\nAllande Sokarros, artxiboko irudi batean. Joanes Etxeberria Tamaina handiagoan ikusi\nEkhi Erremundegi Beloki - Ainize Madariaga -\nAllande Sokarros kazetaria zendu da, 64 urterekin. Etxebarren jaioa zen (Zuberoa), eta urteetan aritu zen kazetari, Euskaldunon Egunkaria-n besteak beste. Ekintzailea ere izan da, politika eta kultur arloan nagusiki, eta Zuberoako herri elkargoko presidenteorde ere izan zen. Kultur arloko eragilea zen Zuberoan, maskaradetan eta pastoraletan aditua eta aritua. Azken urteetan Sü Azia elkartean parte hartzen zuen. 2018ko uztailean euskalzain urgazle izendatu zuten, eta Euskalkien, Euskara Batuaren Eskuliburuaren eta Euskara Eskuz Esku egitasmoaren lan taldeetan parte hartzen zuen. Itzultzaile lanetan ere aritzen zen, EEP Euskararen Erakunde Publikoarentzat besteak beste. «Gure euskal gizartearen ezagutza handia zuen, zuberera eta euskara batua izigarri ontsa menperatuz», adierazi du Battittu Coyos Euskaltzaindiko Ipar Euskal Herriko ordezkariak. «Galtze handia da Zuberoa eta euskararendako. Bere bizi osoa euskarari eta Euskal Herriari eman die, izan dadin luzaz kazetari gisa, Zuberoako euskararen aldeko mugimenduan aitzindari, artikulu eta liburu andanaren egile gisa edo Etxebarreko zinegotzi eta Xiberoa Herri Alkargoko lehendakariorde gisa».\n2014an Ipar Euskal Herriko Hitza-ri eskainitako elkarrizketa batean aletu zuen bere ibilbidea. 1980eko hamarkadan piztu zitzaion kontzientzia politikoa. Garai hartan, argazkilari izateko asmoa zuen, eta 1978an Hego Euskal Herrira joan zen. «Gazteria oldartua topatu nuen bertan, eta, arrazoiak ulertu nahian, hurbiletik interesatu nintzen gaiari». Bi urte beranduago, 1980ko martxoan, Txomin Olhagarai eta Ramuntxo Arruiz Iparretarrak erakunde klandestinoko kideak hil ziren, Baionako suprefetaren kontra ezarri nahi zuten lehergailua lehertu zitzaienean. «Garaiko belaunaldi osoa bezala, izugarri afektatu ninduen», kontatu zuen Sokarrosek.\nBera ere IK-ko militante izan zen; «bere bila» joan zitzaizkiola esplikatu zion Hitza-ri. «Nire borroka ez zen armatua izan, klandestinoa baizik. Ni armarik gabeko sailean ari nintzen lanean; politikagintzan. Bi adar baitzituen, politikoa eta armatua, nahiz eta biak politikoak diren. Klandestino-legala zara etsaiak ezagutzen ez zaitueno; gero ilegala bilakatzen zara. [...] Ni 1989ko urtarrilean bilakatu nintzen ilegal, atxilotu nindutelarik. Mendikotan (Zuberoa) gertatu zen, paper batekin sakelan harrapatu nindutelarik sator batek salaturik». 1991an auzipetu zuten eta sei hilabete eman zituen preso Parisko La Sante presondegian. 1993an berriz atxilotu zuten, baina Pariseran eraman ondotik aske utzi zuten.\nAbertzale gisa identifikatu izan du bere burua. «[Abertzalea izatea] kontzientziaduna izatea da; herri batek bere eskubideak, eskubide osoa baitu, ez errespetatuak dituelako jakitun izatea. Injustizia horren sentitzea da abertzale izatea. Kultur asteak antolatzea abertzale izatea da: ibiltzea, mintzatzea, elkar gurutzatzea… Juntatzen gaituzten ideiak bilatu behar dira. Herria biziaraztea da abertzale izatea».\n«Aspalditik» ezagutzen zuela esplikatu dio BERRIAri Xan Koskarat IK-ko militante ohiak. «Lagun mina, adiskidea nuen». Sokarros pertsona «libre, berezi eta autonomo» bezala deskribatu du: «Berak pentsatzen zuena erraten zuen, nahiz eta ez zen beti denen gustukoa». Ipar Euskal Herriko borroka anitzetan bat egin zutela kontatu du. «IKko militante izan zen, baina erraten zuen bortizkeria ez zuela maite. Engaiatu zen beharra ikusten zuelako; erraten zuen akuilu izan behar zela iparraldean ziren borroketan».\nZuberoari eta Ipar Euskal Herriari zien atxikimendua azpimarratu ditu Koskaratek. «Ikusten zuen Euskal Herriko askapen borrokan Iparraldea ez zela kontuan hartua. Partikularzki ETAren garaian zen, eta horrek zuen lehentasuna. Allandek erraten zuen Ipar Euskal Herriak behar zituela bere urratsak eman». Bere burua «anti-ETA» gisa definitzen zuen Sokarrosek, haren «sudur-sartzeen erabat kontrakoa» zela erranez. «Hemengoa hemengoek kudea dezatela. Garai gogorrak ziren, ETAk IKri bidea trabatzen ziolako, baina ez zuen sekula lortu IKri bidea moztea», esplikatu zion 2014an Hitza-ri. Koskaratek azpimarratu du Ipar Euskal Herriak autonomia estatutu bat lortzea defendatu zuela aspalditik Sokarrosek. «Lehentasun bezala ikusten zuen, baina, beretzat, lehen urrats bat zen».\nKazetaritza arloan jardun izan du urteetan Sokarrosek. Euskaldunon Egunkaria sortu zenean, Ipar Euskal Herriko sinaduretatik bat harena izan zen. Estatuak sailean aritzen zen garaian, Frantziako Estatuko eta haren meneko herrietako informazioak lantzen. Gerora, Zuberoako aktualitatearen berri ematen ere aritu zen, eta BERRIAn ere jarraitu zuen kolaborazioak egiten. Ekaitza astekari politikoko erredakzio zuzendaria ere izan zen, eta Xiberoko Botzako administrari, laguntzaile eta kronikaria zen. Hitza Pitz bloga ere elikatzen zuen, bere gogoetekin.\nIker Aranburu BERRIAko kazetariarekin aritu zen urteetan Egunkaria-ko 'Estatuak' sailean; bien artean kudeatzen zuten. Sokarrosek Frantziako Estatuko albisteak josten zituen, irratietan entzun eta egunkarietan irakurritakotik, eta Aranburuk Espainiako Estatukoak. «Eguerdi aldera deitzen nuen, eta luze egoten ginen, eguna nola banatu erabaki nahian. Teknologia aldetik oso baldintza eskasak zeuden. Batzuetan, diktatu egiten zituen bere testuak, baina normalean idatzi eta faxez bidaltzen zituen», oroitu du. «Hasieratik oso harreman ona izan genuen, bera helduagoa eta ni gaztetxoa, baina beti goxotasun handiarekin, doktrinarik gabe... Mihi gaiztoa beste batzuentzat gordetzen zuen.[...] Jasanezina zitzaion Frantziako Errepublikaren zentralismoa, nahiz eta gero artikuluetan bazekien distantzia nola gorde Parisko kastari buruz idatzi behar zuenean».\nHarekin izandako harremanak Ipar Euskal Herriari buruzko ikuspegia «ireki» ziola dio Aranburuk, eta Zuberoa «desmitifikatzen» lagundu zuela. «Asko maite zuen, oso- oso zuberotarra zen; maskaradaz eta pastoralaz hitz egiteko prest, baina hasieratik garbi utzita Zuberoa ez zela laino mistiko eta liriko bat inguratzen zuen lurralde bat, baizik eta hezur eta haragizko pertsona arruntak zituen lurralde bat, bere argi-ilunekin». Gerora ere behin baino gehiagotan elkartu izan da harekin. «Hegoaldeko askorentzat Zuberoaren atea ireki zuen pertsona izan zen. Askotan jasotzen zituen hegoaldetarren bisitak, batetik eta bestetik ezagututakoak, eta Zuberoako txokoak erakusten zizkigun, ohiturak esplikatu, istorioak kontatu, zubereraz hau eta hura nola esaten zen azaldu...».\nKazetaritzako «lehen esperientziak» Sokarrosekin izan zituela gogoan du Eneko Bidegain kazetari eta irakasleak. Ekaitza-n astekarian ezagutu zuen, eta gerora Egunkaria-n egin zuten topo berriz. «Bere kazetaritza lanei esker, euskaraz segitu ahal izan dugu bereziki Frantziaren meneko herrietan gertatzen zena», kontatu du. «Azken urteetan, blogari gisa idatzi dituen bere gogoeta politiko sakonak irakurri izan ditut, eta harekin elkarrizketa batzuk ere eduki izan ditut. Pena handia da bere heriotza. Oraindik anitz bazuen ekartzeko herri honi»\nSokarros aspalditik ezagutzen zuen Marcel Bedaxagar kazetariak ere; batera aritzen ziren Sü Azia elkartean. «Elkarrekin lan anitz egin dizugu, besteekin ere bai, baina bereziki Allandek eta biok, liburu franko badizkizugu argitaraturik. Hura zuzun gure euskararen zuzentzaile kartsua, guk euskara emaiten baitugu, baina haren idazteko huts anitz egiten, eta hark bazizun izugarriko begia hutsen zuzentzeko, eta horretan anitz lagundu gaitu, guretako galtze zinez handia duzu», kontatu dio BERRIAri.\nBesteak beste Xibokazt podcasta abiatu zuten elkarrekin, teknikari baten laguntzarekin. Zuberari buruzko esplikazioak ematen zituzten bertan, bereziki ahoskatzeari buruz. «Kontra joan gabe baina erakutsi nahi genizun guk nola ematen dugun euskara, ikusirik gero eta gaizkiago mintzo dela xiberotarrez». Hor ere «euskararen zurkaitza zen Sokarros. «Hark zitazun erraiten huts bat bazelarik, eta euskarazko hitzen esplikazioa emaiten zizun: izugarriko lana egiten zizun podast horretan, oso laket zizun». Astelehenean egin zuten azken alea, eta oraindik ez dute hedatu. «Haren omenez urrenduko dizugu. Baina hura gabe ez dit pentsatzen aitzina eramanen dugunik, arima galtzearekin, nik uste, podcast hori galdu dizugu».\nLiburu bat baino gehiago argitaratu dute Sü Azia elkartearekin, eta aldi oro, Sokarrosek egiten zituen zuzentzaile lanak. Horien artean, Zuberera-Euskara batua hiztegi txikia, Zuberoan Euskal Telebista hedatzen hasi zirelarik prestatu zutena. «Gure best-seller-a duzu hori», ihardoki du Bedaxagarrek. Hizkuntzaren hedapenaz gain, Zuberoako paisaien ezagutza ere bultzatzen zuela oroitarazi du. «Zuberoako bazterrak hartzen zizkizun argazkitan; bereziki bortukoak. Bortukariak elkarteko buruetarik bat zuzun, eta nahi zizun berriz abiarazi, sustut galtzen ari diren Zuberoako xendren arra-ezagutarazteko. Horretan abiaturik zituzun, baina lehen joan duzu».\nSare sozialetan aktiboa izan ohi zen Sokarros, eta sare sozialetan omendu dute anitzek, bere heriotzaren berri jakin bezain laster. «Euskaldunon Egunkaria-n ezagutu nuen, eta sare hauetan berriz ere elkartu, hagitz aktiboa baitzen. Lurrak gozo har zaitzala», idatzi du Jon Abril Elhuyarreko koordinatzaile nagusiak. «Zuberoarako zubirik zuzenena zen», Juan Luis Zabala kazetariaren hitzetan, Idurre Eskisabel kazetariarentzat «Allandek irakatsi zigun Zuberoa mitoen arkadiatik ateratzen, irakatsi zigun euskal herri egiten».\nZuberoan eta Euskal Herriko ekialdean gure erreferente nagusia izan zinen urte askotan. Galera handia utziko diguzu, Allande. Eskerrik asko emandako guztiarengatik! https://t.co/fK7zziCi3C\n— Iñaki Petxarroman (@petxarroman) December 10, 2021\nEkhi Erremundegi Beloki - Ainize Madariaga


Laboral Kutxaren web orrialdeak ezin du bisitariaren nortasunari buruz ezer jakin, baldin eta webeko orrialdeetan dauden datu-orrietako bat bete eta igortzen ez badu, Kutxak eskaerari erantzun diezaion. Datu-orri horietan eskatzen diren datuak oinarrizkoak dira, eta, beraz, premiazkoak, Kutxak bisitariari erantzun diezaion. Bisitaria, hortaz, ados egongo da bere datu pertsonalak Kutxak Arrasaten - Jose Maria Arizmendiarrieta pasealekua, zk.g.- duen Datuak Prozesatzeko Zentroko fitxategi automatizatuan erregistratzearekin. Gainera, eskubidea izango du datu horiek erabili, zuzendu nahiz ezabatzeko eta, nahi izanez gero, horiei kontra egiteko.\nAurreko puntuan jasotakoak ez du balio Caja Laboral Net zerbitzuarentzat (banku elektronikoarentzat). Izan ere, aurretik, zerbitzu horretan sartzeko baldintzak eta datu pertsonalen tratamendua zehazten dituen kontratua sinatu behar da, Kutxaren edozein sukurtsaletan.\nWebgune jakin batzuetan sartzen zarenean, zure gailuan (ordenagailuan, mugikorrean…) gordetzen diren testu-fitxategi txiki batzuk dira. Webgunea bisitatzeko erabili duzun nabigatzaileari (Firefoxi, Chromeri, Internet Exploreri, Operari...) lotuta egoten dira eta, beraz, nabigatzaile bat baino gehiago erabiltzen baduzu, bakoitzak bere cookieak izango ditu.\nOrotariko informazioa biltzen dute: bisitatutako orrialde kopurua, zer orrialde eta sekzio bisitatu diren, zenbat denbora eman den nabigatzen, zer hitz erabili diren nabigatzeko, zer nabigatzaile erabili diren... Webgunearen erabiltzailearen nabigazio ohiturak ezagutzeko eta webgunearen funtzionamendua hobetzeko balio dute.\nCookie horiek informazio globala eta anonimoa biltzen dute.\nHemen aurkituko duzu Youtuberen eta Googleren cookie horiei buruzko informazioa.\nKasu honetan, kokapen geografikoa ikusteko erabiltzen dira. Horretaz gain, bideo bat erreproduzitzeko erabiltzaileak aukeratu duen bolumena eta bereizmena ere gordetzen dituzte, besteak beste. Hemen aurkituko duzu Youtuberen eta Googleren cookie horiei buruzko informazioa.\nDoubleclick Webguneko publizitate-eremuak ahalik eta eraginkortasun handienaz kudeatzeko aukera ematen dute, hainbat iritzi kontuan hartuta: editatutako edukia, iragarkiak zer maiztasunez agertzen diren... Hemen aurkituko duzu cookie horiei buruzko informazioa.\nLan Kide Aurrezkia Kred.-Koop., José María Arizmendiarrieta Pas. z/g, Arrasate, Gipuzkoako Merkataritza Erreg., 2253 liburukia, 0 liburua, 65 orria, SS-31616 orrialdean, Espainiako Bankuan 3035 zki., IFZ F-75076935


Uxue Alberdi eta Amets Arzallus gurean izan dira irakurzaletasuna bultzatzeko kanpainaren baitan. | Pasaia Lezo Lizeoa\nUxue Alberdi eta Amets Arzallus gurean izan dira irakurzaletasuna bultzatzeko kanpainaren baitan.\nAmets Artzallus lehenik eta Uxue Aberdi ondoren Batxillergo 2 eta Batxillergo 1 mailakoekin bildu dira, hurrenez hurren, Juanba Berasategi kulturgunean. Bi solasaldiak, hain zuzen ere, irakurzaletasuna bultzatzeko kanpainaren baitan burutu ditugu.\nAmets Arzallus bertsolari eta idazlearekin izandako solasaldiaren aurretik ikasleek Ibrahima eta Amets Arzallusen artean idatziriko "Miñan" nobela irakurri zuten eta bertan lantzen den migaratzaileen egoera larria izan zuten hizpide.\nBatxillergoko lehenengo mailako ikasleek Uxue Alberdi idazlearekin izan zuten solasaldian ere, ikasleek aurretik Alberdiren "Jeinsjoplin" nobela irakurri zuten, eta hura izan zuten hizpide solasaldian.


Zure esku dago Wikipediari laguntzea.\nTrebetasun sozialak: beste pertsona batzuekin erlazionatzeko erabiltzen ditugun gaitasunak dira. Definizio zabal aeta zehaztu gabekoa dugu hori. Trebetasunak aipatzean - pluralean, eta ez trebetasuna- gaiaren konplesutasuna azpimarraten dugu.\nEsapide hori psikiatrian erabili zen lehendabizi, gaixoen sintomen eta haien jokamolde sozialaren artean lotrua argia zegoela konturatu zirenean. Beste gaixoekin harreman eskasa zuten eta antsietate sozialaren mendean zeuden paziente eskizofrenikoak izan ziren trebetasun sozialak lantzeko programen lehen erabiltzaileak. Ondoren, depresian, adimen-urritasunean eta drogazaletasunetan erabil zen. Horren ostean klinikoa ez zen esparrura zabaldu zen, etengabe aldatzen ari zen mundu batera egokitzeko baliabide gisa. Kasu horretan, terapia gisa baino gehiago, laguntza gisa gauzatu zen, arazoak zituzten umeekin lan egiteko Ondoren, nerabeekin eta adinekoekin ere emaitza onak izan zituzten trebetasun sozialekin egindako lanek.\n- Begirada edo ikus-kontaktua        - Ahotsaren ezaugarriak        - Elkarrizketaren iraupena        - Elkarrizketaren hitzen bidezko edukia\nالعربية: مهارات اجتماعية\ncatalà: Habilitats socials\nDeutsch: Soziale Kompetenz\nEnglish: Social skills\nespañol: Habilidades sociales\neesti: Sotsiaalsed oskused\nفارسی: مهارت‌های اجتماعی\nעברית: כישורים חברתיים\nitaliano: Competenza sociale\nlietuvių: Socialiniai įgūdžiai\nBahasa Melayu: Kemahiran interpersonal\nNederlands: Sociale vaardigheid\npolski: Kompetencje społeczne\nportuguês: Competência social\nсрпски / srpski: Социјалне вештине\nTiếng Việt: Kỹ năng mềm


NUPek ideia lehiaketa bat jarri du abian, bere 2016-2019 IV. Plan Estrategikoaren goiburua sortzeko. Noticias de Gipuzkoa\nNUPek ideia lehiaketa bat jarri du abian, bere 2016-2019 IV. Plan Estrategikoaren goiburua sortzeko\nLehiaketa unibertsitateko komunitateko kideei eta A3U programan izena eman dutenei zuzenduta dago, eta bi sari banatuko ditu, 600 eta 300 eurokoak\nunavarra.es - Lunes, 22 de Febrero de 2016 - Actualizado a las 14:22h\nNafarroako Unibertsitate Publikoak (NUP) ideia lehiaketa baterako deialdia egin du, bere 2016-2019 IV. Plan Estrategikoaren goiburua sortzeko. Plan estrategikoa prestatzen ari dira, eta bere helburua da epe ertaineko lehentasunezko jarduera-lerroak eta xedeak ezartzea. Lehiaketa unibertsitateko komunitateko kideei eta adiskide eta ikasle ohien A3U programan izena eman dutenei zuzenduta dago, eta lehen sari bat, 600 eurokoa, eta bigarren sari bat, 300 eurokoa, emango ditu. Proposamenak aurkezteko epea heldu den martxoaren 7an bukatzen da.\nLehiaketaren oinarrien arabera, goiburua edo esloganak sormen handikoa eta gogoratzeko erraza izan behar du, gehienez ere 60 karaktere (tarterik gabe) eduki behar ditu eta Unibertsitateak gizarteari transmititu nahi dizkion ideien espiritua deskribatu behar du. Goiburuak gaztelaniazko eta euskarazko bertsioa izango du, baina gehienez ere 60 karaktere edukitzeko muga bi hizkuntzetako bateko bertsioari dagokio.\nEkonomia, Plangintza eta Irakasleen Gaietarako Errektoreordetzak egin du lehiaketarako deialdia, eta bertan parte hartzeko aukera izango dute 2015-2016 ikasturtean titulazio ofizialetan, Hizkuntzen Goi Mailako Ikastegian, titulu berekietan eta Esperientziaren Gelan matrikulatutako ikasleek, irakasle-ikertzaileek eta administrazio eta zerbitzuetako langileek eta A3U programaren kideek. Izangaiek banaka edo taldeka parte hartuko dute, eta taldeak, gehienez ere, hiru lagunekoak izango dira. Azken kasu honetan, taldeko kide bakoitzak lehen aipatutako unibertsitateko komunitatearen taldeetako batekoa izan behar du. Parte-hartze bakarra onartuko da pertsona bakoitzeko, eta taldeak zenbat kide dituen, hainbat goiburu.\nManuel Rapún Gárate Ekonomia, Plangintza eta Irakasleen Gaietarako errektoreordea izango da epaimahaiburu eta Plan Estrategikoaren Batzorde Betearazleko, Komunikazio Zerbitzuko, Gizarte Kontseiluko eta Ikasleen Kontseiluko ordezkariek osatuta egongo da epaimahaia. Jasotako proposamenen artean balioetsiko ditu goiburuaren egokitasuna Unibertsitatearen IV. Plan Estrategikoan ezarritako eginkizun, helburu eta balioekiko, sormena, eraginkortasuna eta gizartera iristeko duen gaitasuna, bai eta bere soiltasuna eta gogoratzeko erraztasuna.\nLehentasunezko jardun lerroak\nIV. Plan Estrategikoaren helburua da lehentasunezko jardun lerroak ezartzea, irakaskuntza, ikerketa, ezagutzaren transferentzia eta bere ingurunearekiko proiekzioari dagokienez 2016-2019 aldian. Plan berri honek unibertsitateko komunitate osoaren eta bera osatzen dutenen parte-hartzean jarri nahi izan du arreta, dokumentua barne komunikazio hobetu eta unibertsitateko jarduerak gizartean duen ikusgarritasuna areagotuko duen ardatz bihur dadin.\nPlangintza estrategikoa Unibertsitatearen jarduera hobetzeko tresna bat ere bada. Unibertsitatearen eginkizunen artean dago Nafarroako gizartearen garapen sozial eta ekonomikoan laguntzeko. Oinarri estrategikoak zehaztu eta gero, Plan Estrategikoaren prestakuntza helburu operatiboak, jarduerak eta adierazleak jartzeko aldian dago bere oinarrian dauden sei ardatzetarako: ingurunea, prestakuntza, nazioartekotzea, ikerketa, antolaketa eta baliabideak, eta pertsonak. Lehiaketan parte hartzeko interesa dutenek Unibertsitatearen webgunean daukate IV. Plan Estrategikoari eta lehiaketaren oinarriei buruzko informazio gehiago.


cucina futurista: zaharrak berri 1930. urtean, Gazzetta del Popolo aldizkarian,\nManifesto della Cucina futurista (Sukaldaritza\nFuturistaren Manifestua) argitaratu zen. Filippo\nTommaso Marinetti izan zen manifestuaren\nbultzatzailea, Fillia (Luiggi Colombo) kidearekin\nbatera. Manifestua eta bertan argitaratu ziren\nerrezetak irakurtzen dituena jabetuko da, egun,\nsukaldaritza iraultzaile gisa saltzen digutena,\nmundua zuri beltzezkoa zenean asmatu zela.\nManifestuaren oinarrian, “jendeak jaten eta\nedaten duenaren arabera pentsatzen, ekiten eta\namesten” duela dio. Beraz, sukaldaritza eta jatea\nekintza garrantzitsuak dira, estetikoki eta etikoki,\netorkizunerako eraiki behar den mundu berrian.\nHonako hauek dira sukaldaritza futuristaren ardatzak |\nPastarik ez. Pastak ezkortasuna, nagia eta pasio eza sortzen ditu. |\nBazkari apropos bat egiteko, mahaia apaintzean, tresnetan eta ontzietan, janaria aurkezteko\norduan eta zaporeetan, originalitatea eta armonia behar dira.\nJanaria eskultura bat balitz bezala zizelatuko\nda. Haragiak barne.\nSardearen eta labanaren abolizoa.\nPerfumeen erabilera dastamena eta usaimena areagotzeko; mahaian jartzen den janari guztia ez\nda jango, janaria ikusteko eta usaintzeko ere badelako.\nJanariak zapore asko eta modu ugaritan aurkeztuko\nda, baina razio txikitan, eta ahorako neurri aproposean.\nAhal den guztietan, makinetan, alegia, motorea duten gailuetan eta metalezko altzairuetan jango\nda. Zientziarako tresnak erabiliko dira sukaldean\njanariak prestatzeko. Esate baterako: ozonogailuak, ultrabioleta argi lanparak, autoklabeak, osagai kimikoak, xurgatzaileak, pulberizatzaileak…\nJaten den bitartean, debekatuta daude eztabaida\npolitikoak eta hitzaldiak. Musika eta poesia ere debekatuta daude, tarte berezi batzuen salbuespenarekin.\nSukaldaritza futuristak ez zuen arrakasta handirik izan. Hala ere, aldeko eta kontrako iritzi sutsuak sortu zituen. Jatetxe bateko mahai baten gainean pasta jartzen zen bakoitzean, elikagai hark italiarrak ergeltzen ote zituen\neztabaidatzen zen. Medikuak ere ez ziren ados jartzen egunero pasta jatea osasunarentzat mesedegarria ote zen edo ez esaterakoan. Napoleseko alkateak, Bovino Dukeak, zera adierazi zuen egunkari batean: “Paradisuko aingeruek vermicelli al pomodoro (pasta mehea tomate\nsaltsarekin) besterik ez dute jaten”. Marinettik berehala erantzun zion “guztiok susmatzen genuen paradisua oso toki aspergarria zela”.\nMugimendu patriotiko eta nazionalista izanik, futurismoak sukaldaritzaren nortasun italiarra bultzatu nahi zuen. Marinettik italierara itzuli zituen kanpotik etorritako jakien izenak: taberna\nquisibeve (Italieraz, ¨hemen edaten da¨), sandwich-a traidue (“biren artean”), maître d’hôtel, aurrerantzean, guidopalato (“plater-gida”), eta abar... Sukaldaritza futuristaren aldarrikapenak eta eztabaidak ergelak eta naif samarrak iruditzen zaizkigu gaur egungo\nperspektibatik. “Nouveu riche” bihurtuta, egunkarietako gehigarriak irakurtzen ditugun gastronomo eta sumiller aditutzat dugu geure burua. Bidaia gastronomikoak egitea eta geure izena eramango duen ardoa ekoiztea dira gure amets berriak. Jatea ekintza traszendental\nbihurtu dugu. Gastronomia orain kultura da. Gizakia beste izakietatik ezberdintzen duen jarduera intelektualen artean sofistikatuena. Eta oso irekiak eta aurrerakoiak bagara ere, gastronomian “hemengoa”, “bertako”, “label”, “sustraia”, “jatorria”... dira gehien estimatzen ditugun kontzeptuak. Baina, irakurri berri duzun moduan, munduari erakutsi eta saldu nahi izan diogun gure produktu izarra ez da hain berria, ez da hain iraultzailea, eta ez hain propioa, eta,\nzoritxarrez, ez du Marinettiren Cucina futuristak zuen trufarako eta probokaziorako gaitasuna eta asmoa.


Anabel Prieto eta Aingeru Cardañori harrera egingo diete arratsaldean - Uriola.eus\nuriola.eus 2016-02-29 11:04 Politika Santutxu\nGaur, otsailak 29, astelehena, 20:00etan, Anabel Prieto eta Aingero Cardaño Santutxura bueltatuko dira. Egunkaria plazan harrera bero egingo diete senide, lagun eta gertukoek.\n2016ko otsailean aske geratu dira Aingeru Cardaño eta Anabel Prieto santutxuarrak; hain zuzen ere, hilaren 4an eta 26an. Espetxetik irtetean, Cardañok Munitibarrerako bidea hartu zuen bertan bizi baita egun eta Prietok Larrabetzun izan zuen lehen ongietorria.\n2015eko irailaren 1ean atxilotu zuten Cardaño. 2014ko azaroan hiru urteko kartzela zigorra ezarri zioten Aitor Fernandez Piol indautxuarrarekin batera, 2001ean kutxazain batzuen kontra egindako erasoagatik. Cardaño bost hilabete inguru egon da espetxean, aurretik 2 urte eta erdiko espetxealdia beteta zuelako.\nPrieto 2008ko uztailen atxilotu zuten Maialen Zuazo eta Arkaitz Goikoetxearekin batera. 2010eko otsailean fidantzapean aske utzi zuten, espetxean urte bat eta zortzi hilabete igaro eta gero. 2012ko apirilean, Auzitegi Gorenak bere kontrako zigorra berretsi eta atxilotze agindua ezarri zuen. Arazo pertsonalengatik, Prietok, zigorraren betetzea hilabete batzuk atzeratzea eskatu zuen.\nGuztira bost urteko kartzela zigorra zuen bere gain eta beraz, geratzen zitzaizkion hiru urteak betetzeko espetxeratu zuten 2012ko urrian. Hasieran Aranjuezeko espetxera eraman bazuten ere, Valladolideko kartzelatik atera zen otsailaren 26an.\n[2016-02-04] Aingeru Cardaño santutxuarra aske utzi dute lehen orduan\n[2016-02-26] Anabel Prieto santutxuarra aske geratu da


Txomin Gartzia hautatu dute Euskadiko Kutxako lehendakari - Debagoiena - Goiena.eus\nTxomin Gartzia hautatu dute Euskadiko Kutxako lehendakari\nmaider arregi 2009-03-31 18:05\nGaur egin dute Euskadiko Kutxaren Kontseilu Errektoretza eta bertan, Txomin Gartzia Hernandez Euskadiko Kutxaren lehendakari aukeratu dute. Organoa osatzen duten hamabi kideek burutu dute bozka eta Gartzia aukeratu dute lehendakari. Gartzia, donostiarra da eta 1959. urtean jaio zen. Egun Gasteizen bizi da.\nHorrela, Juan Mari Otaegiren erretiroaren ostean, lehendakari berria aukeratzeko prozesuari amaiera eman zaio. Otaegik 20 urtez bete du kargu hori. Hala, martxoaren 6an egin zuten Euskadiko Kutxaren Ohiko Batzar Orokorrean, Txomin Gartzia aukeratu zuten errektore. Baldintza hori gainditu eta gero, gaur, hilaren 31n, Kontseilu Errektoreko lehenengo bileran lehendakari aukeratu dute.\nTxomin Gartzia Hernandez\nTxomin Gartzia orain arte ULMA Taldeko Zuzendaritza Nagusian izan da. 1981etik, Mondragon Unibertsitateko Teknologia eta Diseinu irakaslea izan zenetik, bere lan-esperientzia osoa Kooperatiba Taldeari lotuta egon da. Bertan, hainbat kargu bete ditu: Mondragon Assembly-ko ingeniaritzako eta Aplikazioetako arduraduna, ULMA Packaging-eko I+G+b-ko zuzendaria, ULMA Taldeko zuzendaria eta Oñatiko ULMA Taldea Dibisioko lehendakariordea.\nEgun, Gartzia arlo hauetako lehendakaria da: IKERLAN Teknologia Zentroa, MIK Kudeaketaren Ikerketa Zentroa, Innobasque-ko Enpresa Transformazioko Alorra eta Mondragon Enpresa Sustapenerako Zentroa.\nTxomin Gartzia Euskadiko Kutxaren historiako hirugarren lehendakaria da. Lehenengoa Alfonso Gorroñogoitia izan zen, 1959an eratu zenean izendatua. 1989tik gaur egun arte Juan Mari Otaegik zuzendu du.


euskara – 20 orrialdea – Mintzanet\nEva López Soria, bidelaria: “Hamar bat emango nioke proiektu honi”\nEva López Soria Barakaldon bizi da eta 35 urte ditu. Administrari laguntzaile gisa egiten du lan, eta Mintzanetek Habeko lehenengo profila gainditzeko asko lagundu diola esan digu. Internet bidez ezagutu zuen proiektua, eta biziki eskertzen du hizkuntza praktikatzeko eman dion aukera. “Oso interesgarria iruditzen zait, eta praktikatzeko modu ezin hobea da: inora joan gabe eta … Jarraitu irakurtzen Eva López Soria, bidelaria: “Hamar bat emango nioke proiektu honi”\nPosted on 2014-03-19 2019-05-27 Author MintzanetCategories Mintzanet, bere ahotanTags euskara, Mintzanet, mintzanet bere ahotanLeave a comment\nAna Belen Urretxu, bidelaguna: “Euskaraz dakienak erraz parteka dezakeen altxor bat du; behar duenari laguntza handia eman diezaioke esfortzurik gabe, denbora baino ez baitu eskaini behar”\nAna Belen Urretxu duela 59 urte jaio zen Buradon Gatzagan (Araba). Orain Donostian bizi da, eta egunkari baten bidez ezagutu zuen Mintzanet. Bere esperientzia partekatu nahi izan du eta zuzenean zuei eskaintzea erabaki dugu, berak oso ondo azaltzen baitu zein gauza lortu dituen proiektu honi esker. Hona hemen Ana Belenen hitzak. “Ia hasieratik borondateak ez … Jarraitu irakurtzen Ana Belen Urretxu, bidelaguna: “Euskaraz dakienak erraz parteka dezakeen altxor bat du; behar duenari laguntza handia eman diezaioke esfortzurik gabe, denbora baino ez baitu eskaini behar”\nPosted on 2014-03-05 2019-05-27 Author MintzanetCategories Mintzanet, bere ahotanTags euskara, Mintzanet, mintzanet bere ahotanLeave a comment\nMartina Telletxea, bidelaria: “Diasporan gaudenok horrelako gauzak behar ditugu”\nMartina Telletxeak (1968) euskaraz hitz egin nahi du, baina orain arte ez du aukerarik izan. Kaledonia Berrian bizi da (Ozeania), Australiaren ekialdean dagoen uhartedi batean. Betidanik gustatu izan zaio bidaiatzea, eta duela urtebete Euskal Herriko antipodetara iritsi zen gaztelaniazko irakasle gisa.\nPosted on 2014-02-19 2019-05-27 Author MintzanetCategories Mintzanet, bere ahotanTags euskara, Mintzanet, mintzanet bere ahotanLeave a comment\nHeriotza eta herioa 2020-06-23


Skip to bowthayer.com content\nUdala Kirol ekipamenduak\nIkusi futbol zelairaren erabileraren udal ordenantza.\nIkusi pilotalekuaren erabileraren udal ordenantza.\nEGUZKI AUZOKO PILOTALEKUA\nIkusi eskolako patioaren erabileraren udal ordenantza.\nOndorengo ikastaroak egiteko aukera dago: fitness eta total fitness, spinning, pilates, aerobic, mantentze gimnasia, hirugarren adineko gimnasioa, batuka gaztea eta karatea. Horrez gain, egubakoitzetan saio bereziak egingo dira izena emandako erabiltzaileentzat.\nikusi ordutegi taula\nIzen ematea gimnasioan bertan egin daiteke. Gimnasioa zabaldu eta gero ikastaroak martxan jarri ostean ere egin daiteke izen ematea; baita fitness gelako monitorea han dagoenean ere.\nInformazio gehiago nahi izanez gero, telefono honetara dei dezakezu: 626 512 788


Mundua amaitzera doa (berriro) — Gaztezulo\nMundua amaitzera doa (berriro)\nMundua amaitzera doa (berriro) Apokalipsiaren teorikoek irailak 23, hau da, bihar, aukeratu dute dute munduaren azken egunerako data ezartzeko. https://www.gaztezulo.eus/albisteak/mundua-amaitzera-doa-berriro https://www.gaztezulo.eus/albisteak/mundua-amaitzera-doa-berriro/@@download/image/bolafuego.jpg\nApokalipsiaren teorikoek irailak 23, hau da, bihar, aukeratu dute dute munduaren azken egunerako data ezartzeko.\nSentitzen dugu dagoeneko astebururako planak egin badituzu; bihar, irailak 23, mundua amaituko da. Hala diote behintzat, Apokalipsiaren teoriko handiek. Dirudienez, oraingo honetan, Bibliatik dator abisua; David Meade teorikoak egin du kalkulua, eta dirudienez, aurrekoan ikusitako eklipseak bere kalkuluak baieztatzeko balio izan du. Horrekin batera, Mexikoko lurrikara eta Irma urakana ere, munduaren amaiera badatorrela abisatzen ari zaizkigu.\nEz da halako teoriak aireratzen diren lehen aldia; duela sei urte, Maien teoria batek zioen mundua amaituko zela. Antzekoa gertatu zen 2000. urtean, mendez eta milurtekoz aldatu ginenean. Baina Meaderen esanetan, oraingoan bai, ez dago duda izpirik; bihar hasiko da Apokalipsia. Eta zuk, sinisten al duzu?